|  |  |  |
| --- | --- | --- |
|  | EIROPAS KOMISIJANODOKĻU POLITIKAS UN MUITAS SAVIENĪBAS ĢENERĀLDIREKTORĀTSMuitas politika, tiesību akti, tarifi**Muitas tiesību akti** | Nr. Ares(2016)3485128 - 15/07/2016 |

Briselē, 2016. gada 15. jūlijā

TAXUD/A2/SPE/MRe(2016)

taxud.a.2(2016)4119094

**TAXUD/A2/SPE/2016/001-Rev8-EN**

Oriģināls EN

## ĪPAŠAS PROCEDŪRAS – SMK VII sadaļa

**“Vadlīnijas dalībvalstīm un tirgotājiem”**

“Muita 2020” projekta grupa tika izveidota, lai sagatavotu norādījumus attiecībā uz SMK un ar to saistītajiem Komisijas tiesību aktiem. Šā dokumenta saturs atspoguļo apspriežu ar dalībvalstīm un tirgotājiem iznākumu.

Atruna. *Jāņem vērā, ka šis dokuments nav juridiski saistošs un ka pēc būtības tas ir skaidrojošs dokuments. Muitas tiesību aktu normas prevalē pār šā dokumentu saturu, un vienmēr jāiepazīstas ar to, kas noteikts šajos tiesību aktos. ES tiesību aktu autentiskās redakcijas ir publicētas Eiropas Savienības Oficiālajā Vēstnesī. Papildus šim dokumentam var pastāvēt arī valsts instrukcijas un paskaidrojuma raksti.*

###### SMK struktūra attiecībā uz īpašajām procedūrām, izņemot tranzītu. Kopsavilkums

(lappuses numurs norāda OV SMK regulas teksta lappusi – L269, 2013. gada 10. oktobris)

VII SADAĻA. ĪPAŠAS PROCEDŪRAS 7

1. NODAĻA. Vispārēji noteikumi 7

SMK 210. pants. Darbības joma 7

SMK 211. pants. Atļauja 7

SMK212. pants. Pilnvaru deleģēšana ([[1]](#footnote-1)\*)

SMK213. pants. Īstenošanas pilnvaru piešķiršana (\*)

SMK 214. pants. Uzskaite 14

SMK 215. pants. Īpašas procedūras noslēgšana 14

SMK216. pants. Pilnvaru deleģēšana (\*)

SMK217. pants. Īstenošanas pilnvaru piešķiršana (\*)

SMK 218. pants. Tiesību un pienākumu nodošana 14

SMK 219. pants. Preču pārvietošana 15

SMK 220. pants. Parastie apstrādes veidi 15

SMK221. pants. Pilnvaru deleģēšana (\*)

SMK222. pants. Īstenošanas pilnvaru piešķiršana (\*)

SMK 223. pants. Līdzvērtīgas preces 15

SMK224. pants. Pilnvaru deleģēšana (\*)

SMK225. pants. Īstenošanas pilnvaru piešķiršana (\*)

### 3. NODAĻA. Uzglabāšana 18

###### 1. iedaļa. Kopīgie noteikumi 18

SMK 237. pants. Darbības joma 18

SMK 238. pants. Uzglabāšanas procedūras ilgums 18

SMK239. pants. Īstenošanas pilnvaru piešķiršana (\*)

###### 2. iedaļa. Uzglabāšana muitas noliktavā 18

SMK 240. pants. Uzglabāšana muitas noliktavā 18

SMK 241. pants. Pārstrāde 19

SMK 242. pants. Atļaujas turētāja vai procedūras izmantotāja pienākumi 19

###### 3. iedaļa. Brīvās zonas 20

SMK 243. pants. Brīvo zonu noteikšana 20

SMK 244. pants. Ēkas un darbības brīvajās zonās 20

SMK 245. pants. Preču uzrādīšana un procedūras piemērošana tām 20

SMK 246. pants. Savienības preces brīvajās zonās 20

SMK 247. pants. Ārpussavienības preces brīvajās zonās 20

SMK 248. pants. Preču izvešana no brīvās zonas 20

SMK 249. pants. Muitas statuss 20

### 4. NODAĻA. Īpaša izmantošana 21

1. iedaļa. Pagaidu ievešana 21

SMK 250. pants. Darbības joma 21

SMK 251. pants. Laikposms, kurā preces var palikt pagaidu ievešanas procedūrā 21

SMK 252. pants. Ievedmuitas nodokļa summa par precēm, kam piemēro pagaidu ievešanas procedūru ar daļēju atbrīvojumu no ievedmuitas nodokļa 21

SMK253. pants. Pilnvaru deleģēšana (\*)

###### 2. iedaļa. Galapatēriņš 21

SMK 254. pants. Galapatēriņa procedūra 21

### 5. NODAĻA. Pārstrāde 22

1. iedaļa. Vispārēji noteikumi 22

SMK 255. pants. Ieguves norma 22

###### 2. iedaļa. Ievešana pārstrādei 22

SMK 256. pants. Darbības joma 22

SMK 257. pants. Noslēgšanas laikposms 22

SMK 258. pants. Pagaidu atpakaļizvešana turpmākai pārstrādei 23

###### 3. iedaļa. Izvešana pārstrādei 23

SMK 259. pants. Darbības joma 23

SMK 260. pants. Preces, kas labotas bez atlīdzības 24

SMK 261. pants. Standarta apmaiņas sistēma 24

SMK 262. pants. Aizstājējproduktu iepriekšēja ievešana 24

**Atsauces**

SMK Savienības Muitas kodekss. Regula (ES) Nr. 952/2013

ĪA Īstenošanas tiesību akts. Komisijas Īstenošanas regula (ES) Nr. 2015/2447

DA Deleģētais tiesību akts. Komisijas Deleģētā regula (ES) Nr. 2015/2446

*TDA* Pārejas perioda deleģētais tiesību akts. Komisijas Deleģētā regula (ES) Nr. 2016/341

**Saīsinājumi**

*AEOC* atzītais uzņēmējs muitas vienkāršojumiem

*AEOS* atzītais uzņēmējs drošumam un drošībai

KMK Kopienas Muitas kodekss (Regula (EK) Nr. 2913/92)

KMK īstenošanas noteikumi Muitas kodeksa īstenošanas noteikumi (Regula (EK) Nr. 2454/93)

Komisija Eiropas Komisija

*CPEI* muitas procedūras ar saimniecisku ietekmi

BTN brīvās tirdzniecības nolīgums

*IP* ievešana pārstrādei

*IP* atlikšanas sistēma ievešanas pārstrādei atlikšanas sistēma

*MRN* galvenais atsauces numurs

*EIDR* ieraksts deklarētāja reģistros

*PCC* pārstrāde muitas kontrolē

*SPE* īpašas procedūras

*TORO* tiesību un pienākumu nodošana

###### Ievads

SMK – DA*/*ĪA

Savienības Muitas kodekss (Eiropas Parlamenta un Padomes Regula (ES) Nr. 952/2013) stājās spēkā 2013. gada 9. oktobrī un ir pilnīgi piemērojams no 2016. gada 1. maija. Saistītie Komisijas tiesību akti, deleģētie un īstenošanas tiesību akti, ar kuriem tika aizstāti Muitas kodeksa īstenošanas noteikumi un kuri nodrošināja iespēju pilnīgi piemērot kodeksu, tika publicēti 2015. gada 29. decembrī (Eiropas Savienības Oficiālais Vēstnesis, L 343, 2015. gada 29. decembris). Deleģētā tiesību akta un īstenošanas tiesību akta noteikumi nodrošina vieglu pāreju no Muitas kodeksa un tā īstenošanas noteikumiem uz SMK un ar to saistītajiem tiesību aktiem. Šie noteikumi ir izklāstīti DA un ĪA IX sadaļā.

Tomēr daudziem noteikumiem nepieciešama pielāgošana vai jauna elektroniska informācijas apmaiņa starp muitu, tirgotājiem un Komisiju. Tāpēc ir izveidota SMK (IT) darba programma (Komisijas Īstenošanas lēmums 2014/255/ES) elektronisko sistēmu izstrādei un ieviešanai.

Papildus tam 2016. gada 15. martā tika publicēts deleģētais tiesību akts attiecībā uz pārejas noteikumiem, kurus paredz attiecībā uz konkrētiem Savienības Muitas kodeksa noteikumiem, ja attiecīgās elektroniskās sistēmas vēl nedarbojas (*TDA*) (Komisijas Deleģētā regula (ES) Nr. 2016/341).

###### Pārejas periodi (IT un tiesiskie)

* Administratīvā pāreja (DA un ĪA IX sadaļa) ietver visu muitas atļauju/lēmumu atbilstības jaunajiem noteikumiem pakāpeniskas nodrošināšanas periodu.
	+ DA/ĪA IX sadaļā noteikti pārejas pasākumi un katra muitas lēmumu/atļauju veida derīgums.
	+ Atļaujām, kurām nav ierobežots derīguma termiņš, pēdējais datums ir 2019. gada 1. maijs (ĪA 345. pants), tomēr atkarībā no attiecīgās atļaujas veida un nosacījumiem iespējams arī agrāks datums.

Šī administratīvā pāreja ir saistīta ar nosacījumu un kritēriju pārskatīšanu, attiecīgā gadījumā, jaunu veidlapu un IT rīku izmantošanu piešķiršanas posmā.

* IT pāreja ir saistīta ar pārejas pasākumiem, kas tiek piemēroti gadījumos, kad kodeksa noteikumu piemērošanai nepieciešamās elektroniskās sistēmas vēl nedarbojas.
	+ Pārejas pasākumi ir noteikti pārejas perioda deleģētajā tiesību aktā, deleģētajā tiesību aktā un īstenošanas tiesību aktā.
	+ Šo pasākumu piemērošanas periods ir saistīts ar attiecīgo IT sistēmu ieviešanas vai atjaunināšanas termiņiem, kas norādīti SMK darba programmā. Saskaņā ar SMK 278. pantu galīgais termiņš ir 2020. gada decembris.

Atsevišķas sistēmas var būt sagatavotas pirms minētā termiņa, tāpēc pārejas periodi ir atkarīgi no katras konkrētās sistēmas.

Kad dalībvalstis pārejas periodā veiks pastāvošo IT risinājumu pielāgošanu, tās nodrošinās, ka tiek saglabātas priekšrocības, ko sniedz Savienības Muitas kodeksam (SMK) pielāgotie vienkāršojumi. Tāpēc lielākajā daļā pārejas pasākumu tiek saglabāti pastāvošie risinājumi.

# Vadlīnijas

## VII SADAĻA

## ĪPAŠAS PROCEDŪRAS

### 1. NODAĻA

**Vispārēji noteikumi**

SMK 210. pants

**Darbības joma**

Muitas procedūras ar saimniecisku ietekmi tiek dēvētas par “īpašām procedūrām”:

* + - Uzglabāšana;
		- Īpaša izmantošana;
		- Pārstrāde.

Iepriekšējā pārstrāde muitas kontrolē un *IP* atlikšanas sistēma apvienota zem “ievešanas pārstrādei” (*IP*).

Iepriekšējā *IP* nodokļu atmaksas sistēma ir atcelta, taču darījumdarbību var turpināt atbilstīgi *IP* noteikumiem.

Savienības Muitas kodeksā (SMK) galapatēriņš un brīvās zonas ir kļuvušas par īpašām procedūrām.

SMK 211. pants

###### Atļauja

1. Atļauja ir labvēlīgs lēmums, kas noteikts SMK 22. pantā un 5. panta 39. punktā. Izņemot atļaujas, kas piešķirtas, pamatojoties uz muitas deklarāciju, un uzglabāšanas vietu darbības atļaujas preču uzglabāšanai muitas noliktavās, ievešanas pārstrādei un izvešanas pārstrādei atļauju, pagaidu ievešanas atļauju un galapatēriņa atļauju maksimālais derīguma termiņš ir pagarināts līdz 5 gadiem.

Attiecībā uz precēm, kas ir norādītas DA 71-02. pielikumā (galvenokārt paaugstināta riska lauksaimniecības preces), maksimālais atļaujas derīguma termiņš ir pagarināts līdz 3 gadiem.

Pašlaik atļaujas derīguma termiņš nav vienāds ar īpašas procedūras noslēgšanas laikposmu. Turklāt minētais 3 vai 5 gadu termiņš neattiecas uz atļaujām, kas izsniegtas, izlaižot preces attiecīgajai muitas procedūrai (DA 163. pants). Šīs “individuālās” atļaujas ir derīgas tikai brīdī, kad preces tiek izlaistas attiecīgajai muitas procedūrai, un tās var izmantot tikai vienai muitas deklarācijai.

Atsaucoties uz SMK 211. panta 1. punkta otro daļu, gadījumā, ja uzņēmējs plāno izmantot vairākas īpašas procedūras, ieteicams iesniegt muitai atsevišķu pieteikumu par katru procedūru. Tādējādi atļaujas turētājs varēs skaidri noteikt, kuras tiesības un pienākumi ir attiecināmi uz konkrēto procedūru. Turklāt pašlaik ar SMK saistītajos Komisijas tiesību aktos nav paredzēta iespēja pieteikties uz vairākām procedūrām ar vienu pieteikumu.

b) Uzglabāšanas vietu darbības atļaujas preču uzglabāšanai muitas noliktavās var piešķirt arī gadījumā, ja plānotie parastie apstrādes veidi dominētu pār preču uzglabāšanu.

Attiecībā uz izvešanu pārstrādei *IM/EX*, kas minēta DA 242. panta 1. punktā, laikposms, kurā attiecībā uz Savienības precēm jāpiemēro izvešana pārstrādei *IM/EX*, nav DA 1. panta 23. punktā noteiktais “noslēgšanas laikposms”. Tas nozīmē, ka izvešana pārstrādei *IM/EX* ir īpašs gadījums ar šādām sekām:

* kas attiecas uz atļaujas derīguma termiņu, izvešanas pārstrādei *IM/EX* atļaujai jābūt derīgai dienā, kad attiecībā uz pārstrādes produktiem, kuri iegūti no līdzvērtīgām precēm, tiek pieņemta muitas deklarācija par preču laišanu brīvā apgrozībā;
* ja Savienības preces ir deklarētas izvešanai pārstrādei *IM/EX* noteiktajā laikposmā atbilstīgi tam, kā norādīts DA 242. panta 1. punktā, izvešanas pārstrādei atļaujai vairs nav jābūt derīgai.
1. Atļauju var piešķirt ar atpakaļejošu spēku, ja ir izpildīti SMK 211. panta 2. punkta nosacījumi. Tomēr atļauju ar atpakaļejošu spēku nevar izsniegt atkārtoti, ja iepriekšējo 3 gadu laikā atļauja ar atpakaļejošu spēku ir izsniegta attiecībā uz to pašu īpašo procedūru (sk. SMK 211. panta 2. punkta e) apakšpunktu).

Atļaujai ir atpakaļejošs spēks, ja atļaujas derīguma termiņš sākas pirms datuma, kad tā izsniegta.

|  |
| --- |
| 1. piemērsUzņēmējam ir piešķirta galapatēriņa atļauja ar atpakaļejošu spēku. Uzņēmējs lūdz šīs atļaujas atjaunošanu ar atpakaļejošu spēku. Tas nav iespējams, taču, ja uzņēmējs būtu lūdzis ievešanas pārstrādei atļauju ar atpakaļejošu spēku, šādu atļauju varētu izsniegt. |

|  |
| --- |
| 2. piemērsUzņēmums pieprasa tādas ievešanas pārstrādei atļaujas atjaunošanu, kuras derīguma termiņš beidzās 2017. gada 29. aprīlī. Muita šo pieprasījumu ir saņēmusi 2017. gada 30. maijā. Muita izsniedz atļauju 2017. gada 10. augustā. Šāda atļauja ir labvēlīgs lēmums ar atpakaļejošu spēku, un to var izdot vienīgi reizi 3 gados (sk. SMK 211. panta 2. punkta h) apakšpunktu). Lai nepieļautu situāciju, kad darījumdarbību ievešanas pārstrādei procedūrā nav iespējams veikt tādēļ, ka *IP* atļaujai beidzies derīguma termiņš, atļaujas turētājiem tiek ieteikts iesniegt atjaunošanas pieprasījumu vismaz 3 mēnešus pirms spēkā esošās atļaujas derīguma termiņa beigām. Laba prakse ir šīs informācijas norādīšana atļaujā. |

DA 163. panta 1. punkta e) un f) apakšpunktu kā *lex specialis* var piemērot biežāk nekā reizi 3 gados[[2]](#footnote-2)1. Šo noteikumu var attiecināt uz atļauju, kas izsniegta, pamatojoties uz muitas deklarāciju, un arī uz atļauju, kas izsniegta saskaņā ar *TDA* 12. pielikumu vai izsniegta elektroniski saskaņā ar DA A pielikumu.

Saistībā ar DA 172. panta 3. punktu 3 gadu ierobežojums attiecībā uz atpakaļejošo spēku noteikts SMK 211. panta 2. punkta h) apakšpunkta dēļ.

Ja aizstājējprodukti tiks laisti brīvā apgrozībā, izmantojot standarta apmaiņas sistēmu, un *OP* atļauja nav izsniegta, šādu atļauju ar atpakaļejošu spēku var izsniegt tikai standarta formā, taču to nevar izsniegt, pamatojoties uz muitas deklarāciju (sk. DA 163. panta 1. punkta e) apakšpunktu).

1. a) Atļaujas var izsniegt personai, kas veic uzņēmējdarbību Savienības muitas teritorijā. Tomēr noteiktos apstākļos *IP* un galapatēriņa atļauju var izsniegt personai, kura veic uzņēmējdarbību ārpus minētās teritorijas (sk. DA 161. pantu). Tā kā šajā pantā noteikta atkāpe no principa, jāierobežo šā noteikuma darbības jomas interpretācija.

Turpmākajos piemēros atspoguļota šā noteikuma darbības joma.

|  |
| --- |
| 1. piemērsAviosabiedrība, kura veic uzņēmējdarbību ārpus Savienības muitas teritorijas, iesniedz galapatēriņa atļaujas pieteikumu, lai varētu importēt civilās aviācijas gaisa kuģu un to daļu remontam nepieciešamas preces.Šajā gadījumā galapatēriņa izmantošanai nav gadījuma raksturs. Tādēļ pieteikuma iesniedzējam ir jāveic uzņēmējdarbība ES, un šajā gadījumā pieteikums ir jānoraida. |

|  |
| --- |
| 2. piemērsFiziska persona, kura pastāvīgi dzīvo trešajā valstī un ekspluatē savu personīgo gaisa kuģi, var iesniegt galapatēriņa atļaujas pieteikumu, lai iegūtu tiesības importēt rezerves dzinēju galapatēriņa procedūrā.Šajā gadījumā atļauja ir jāizsniedz. |

DA 161. un 162. pantu var piemērot attiecībā uz pieteikumiem, kas iesniegti, izmantojot *TDA* 12. pielikumā noteikto veidlapu, vai kas iesniegti elektroniski atbilstīgi DA A pielikumam, kā arī attiecībā uz pieteikumiem, kas iesniegti muitas deklarācijas veidā.

b) Tiek uzskatīts, ka *AEOC* sniedz nepieciešamās garantijas bez papildu pārbaudes par to, ka darbības tiek pienācīgi izpildītas, ja vien nav pieejama informācija, kas liecina par pretējo. Ja iesniedzējs nav *AEOC*, muitai būs jāpārbauda reģistri par pieteikuma iesniedzēju iepriekš veiktajām darbībām muitas un nodokļu jomā.

c) Galvojuma sniegšana ir obligāta. Tomēr izņēmumi ir izklāstīti/uzskaitīti “nobeiguma noteikumos”.

Galvojuma mērķis ir nodrošināt, ka tiek segts iespējamais muitas parāds, kas var rasties attiecībā uz precēm, kurām ir piemērota īpaša procedūra. Tāpēc galvojums ir jāsniedz vai tam jābūt pieejamam pirms preču izlaišanas īpašai procedūrai.

Jāsaprot, ka ar SMK 211. panta 3. punkta c) apakšpunktu tiek ieviesta prasība personai, kura piesakās uz SMK 211. panta 1. punktā minēto atļauju, iesniegt galvojumu. Jāinterpretē, ka SMK 195. panta 1. punkta trešajā daļā norādīts pēdējais brīdis, kad ir jāizpilda iepriekš minētā prasība (pirms preču izlaišanas procedūrai). Tas ir saistīts ar noteikumu, ka persona var izvēlēties sniegt vispārēju galvojumu vai vienreizēju galvojumu pat attiecībā uz atļauju izmantot īpašu procedūru, kas ietver vairākas darbības. Muita var atļaut sniegt galvojumus dažādās formās, un galvojums ir jāsniedz vēlākais pirms preču izlaišanas īpašai procedūrai.

Ja tiek izmantots vispārējs galvojums, atļaujā ir jāveic izmaiņas, proti, jānorāda galvojuma atsauces numurs. Vienreizēja darījuma gadījumā (kas nozīmē, ka citi darījumi netiek veikti) saistībā uz īpašas procedūras izmantošanu, pamatojoties uz muitas deklarāciju, ir jāsniedz vienreizējs galvojums. Šādā gadījumā nav iespējams pieteikties uz samazinājumu vai atbrīvojumu, jo šāda iespēja ir pieejama vienīgi tad, ja tiek sniegts vispārējs galvojums. Tas nozīmē, ka galvojums jāsniedz 100 % apmērā pat tad, ja attiecīgajai personai ir *AEOC* statuss.

Muita nepieprasa galvojumu šādos gadījumos: ievešana pārstrādei *EX/IM*, pagaidu ievešana (mutiska deklarēšana vai deklarēšana ar kādu citu darbību). Turklāt galvojums nav nepieciešams saistībā ar brīvajām zonām un izvešanu pārstrādei *EX/IM*.

Atsauces summai ir jābūt vienādai ar ievedmuitas nodokļa un citu maksājumu (piemēram, PVN un akcīzes nodokļa) summu, kas kādā noteiktā brīdī var būt piemērojama par precēm, attiecībā uz kurām tiek piemērota īpaša procedūra.

Ja galvojums netiek izmantots ārpus vienas dalībvalsts, atsauces summai ir jāsedz vismaz ievedmuitas nodokļa summa.

|  |
| --- |
| Piemērs ir sniegts šā dokumenta **I pielikumā**. |

Saistībā ar uzglabāšanu muitas noliktavā galvojums nav nepieciešams, jo galvojums ir nepieciešams tikai par tās vietas darbību, kas tiek izmantota preču uzglabāšanai muitas noliktavā, un tas nozīmē, ka galvojums ir jāsniedz vienīgi muitas noliktavas atļaujas turētājam, bet ne procedūras izmantotājam.

Ieteicams sniegt galvojumu pirms atļaujas izsniegšanas tādas vietas darbībai, kura tiek izmantota preču uzglabāšanai muitas noliktavā. Šādā gadījumā nav nepieciešama “galvojuma pārbaude” brīdī, kad tiek iesniegta muitas deklarācija preču uzglabāšanai muitas noliktavā.

d) Izvešanas pārstrādei atļaujas turētājam nav jāorganizē pārstrādes darbības, kas tiks veiktas ārpus Savienības. Turklāt šai personai nav jābūt to preču eksportētājam, kuras tiks izvestas no Savienības muitas teritorijas izvešanas pārstrādei procedūrā. Tomēr ir jāievēro eksporta formalitātes (sk. SMK 269. panta 2. un 3. punktu).

1. Aprēķināšanas metode var ietekmēt prasību izpētīt ekonomiskos nosacījumus. Tāpēc aprēķināšanas metode ir jānorāda atļaujas pieteikumā. Aprēķināšanas metodei ir jābūt noteiktai atļaujā. Ja rodas muitas parāds, ievedmuitas nodokļa summa jāaprēķina saskaņā ar atļaujā norādīto metodi. Ja aprēķināšanas metode neietekmē prasības izpētīt ekonomiskos nosacījumus, ieteicams paredzēt atļaujas turētājam/deklarētājam iespēju izvēlēties aprēķināšanas metodi.

Tas nozīmē, ka, ja uz precēm, kurām paredzēts piemērot ievešanas pārstrādei procedūru, netiktu attiecināts lauksaimniecības vai tirdzniecības politikas pasākums, provizorisks vai galīgs antidempinga maksājums, kompensācijas maksājums, aizsardzības pasākums vai papildu maksājums, kas saistīts ar koncesiju apturēšanu, ja preces būtu deklarētas laišanai brīvā apgrozībā, atļaujā var norādīt aprēķināšanas metodi, kas piemērojama saskaņā ar SMK 85. panta 1. punktu vai 86. panta 3. punktu. Līdz ar to pieteikuma iesniedzējs datu elementā 8/13 var pieprasīt veikt aprēķinu atbilstīgi SMK 86. panta 3. punktam un norādīt datu laukā “Papildu informācija”, ka aprēķinu var veikt arī atbilstīgi SMK 85. pantam. Ja pieteikuma iesniedzējs nepieprasa aprēķinu veikt atbilstīgi SMK 86. panta 3. punktam (tas nozīmē, ka tiks piemērots SMK 85. pants), datu laukā “Papildu informācija” tas var norādīt, ka pēc deklarētāja pieprasījuma aprēķinu var veikt arī atbilstīgi SMK 86. panta 3. punktam.

1. Lai izlemtu, vai nepieciešama ekonomisko nosacījumu izpēte, sk. diagrammu **II pielikumā**.
2. Visas ekonomisko nosacījumu izpētes ir jāveic Savienības līmenī.

Ja pēc izvešanas pārstrādei atļaujas izsniegšanas tiek piemēroti antidempinga pasākumi attiecībā uz precēm, kurām piemērota *IP* procedūra, var būt nepieciešama ekonomisko nosacījumu izpēte saskaņā ar ĪA 259. panta 2. un 3. punktu. Šāda izpēte ir iespējama vienīgi tad, ja pastāv pierādījumi, ka atļaujas izmantošana varētu nelabvēlīgi ietekmēt būtiskas Savienības ražotāju intereses.

“Pierādījumi” var būt, piemēram, pamatota sūdzība, tostarp konkrēti elementi, ko iesniegušas asociācijas un kas paskaidro, kādēļ ievešanas pārstrādei izmantošana ir ietekmējusi būtiskas Savienības ražotāju intereses.

1. “Citus elektroniskās informācijas apmaiņas līdzekļus” saistībā ar DA 176. panta 1. punkta a) apakšpunktu var izmantot izvešanas pārstrādei vai ievešanas pārstrādei procedūrai. Tie var ietvert datu datnes (piemēram, *Excel* izklājlapas, *Concurrent Versions System* (*CVS*) u. c.), taču tiem jāsniedz visi datu elementi, kas ir noteikti DA 71-05. pielikumā un *TDA* 13. pielikumā. Saistībā ar izvešanas pārstrādei režīmu datu datnes var sniegt ar nosacījumu, ka informācija par “bilanci” ir pieejama kompetentajai muitas iestādei, kad preces tiek laistas brīvā apgrozībā. Tas ļaus kompetentajam muitas dienestam pieņemt lēmumu par to, kādu pārstrādātu preču daudzumu var laist brīvā apgrozībā pēc izvešanas pārstrādei.

###### Nobeiguma noteikumi

Atļauts izmantot atļaujas, kas ir spēkā 2016. gada 1. maijā un izdotas, pamatojoties uz KMK un KMK īstenošanas noteikumiem. Tomēr ir jāievēro SMK un ar to saistītie Komisijas tiesību akti (DA 254. pantā minētā atbilstības tabula (DA 90. pielikums)). Tas nozīmē, ka, piemēram, procedūru kodus “41” un “91” nevar izmantot muitas deklarācijas 37. ailes pirmajā apakšiedalījumā, lai nodotu preces šīm procedūrām, taču tos var izmantot muitas deklarācijas 37. ailes otrajā apakšiedalījumā, lai norādītu iepriekšējās procedūras saistībā ar šo procedūru noslēgšanu.

Atļaujas, kas jau ir spēkā 2016. gada 1. maijā un ir izdotas, pamatojoties uz KMK un KMK īstenošanas noteikumiem, ir atļauts izmantot bez grozījumiem.

|  |
| --- |
| Piemērs. Pārstrādes muitas kontrolē atļaujas var izmantot bez jebkādiem grozījumiem saskaņā ar SMK *IP* noteikumiem. |

Spēkā esošas atļaujas grozījums atbilstīgi SMK nosacījumiem ir iespējams. Jaunas SMK atļaujas izdošana spēkā esošās atļaujas vietā nav obligāta. Tomēr gadījumā, ja tiek pieprasīts būtisks grozījums, kurš ietekmētu muitas spēju uzraudzīt atļauju, ieteicams veikt preču uzglabāšanai muitas noliktavā izmantotas uzglabāšanas vietas darbības atļaujas atkārtotu izvērtēšanu.

|  |
| --- |
| Piemērs. Pārstrādes muitas kontrolē atļaujas var grozīt atbilstīgi SMK nosacījumiem. Atļauts 7. ailē pievienot papildu preces, kuras var nodot procedūrai, ja nav nepieciešama ekonomisko nosacījumu izpēte. |

Spēkā esošās atļaujas, kas ir izsniegtas bez galvojuma vai ar daļēju galvojumu, var turpināt izmantot bez pienākuma sniegt papildu galvojumu.

Spēkā esošu atļauju, kas izdota bez ekonomisko nosacījumu izpētes, ir atļauts izmantot pat gadījumos, kad SMK paredz ekonomisko nosacījumu izpēti pirms atļaujas izdošanas. Tomēr, kā paredzēts SMK, ir iespējama šo ekonomisko nosacījumu turpmāka izpēte.

Spēkā esošu atļauju, kas izdota ar ekonomisko nosacījumu izpēti, ir atļauts izmantot pat bez otras izpētes veikšanas atbilstīgi SMK nosacījumiem.

*T5* un *INF* lapas, kas ir izmantotas darījumiem, kuri sākti pirms 2016. gada 1. maija un līdz šim datumam nav pabeigti, var izmantot 2016. gada 1. maijā un pēc tam. Attiecīgā gadījumā šo dokumentu var izmantot arī procedūras noslēgšanai attiecībā uz precēm, kurām šī procedūra piemērota pirms 2016. gada 1. maija.

Pirms 2016. gada 1. maija izsniegtu atļauju ievešanas pārstrādei atlikšanas sistēmai ar iepriekšēju eksportēšanu, kas attiecas uz importa precēm, kurām piemēroti antidempinga maksājumi, var izmantot 2016. gada 1. maijā un pēc tam. Šādos gadījumos atļaujas grozīšana nav nepieciešama, ja tiek izmantoti VI pielikumā izklāstītie risinājumi. Saskaņā ar SMK noteikumiem līdzvērtīgu preču izmantošana nav iespējama, ja attiecībā uz ārpussavienības precēm tika piemēroti antidempinga maksājumi (sk. *DA* 169. pantu). Papildu informācija ir sniegta šā dokumenta **VI pielikumā**.

Preču uzglabāšanai muitas noliktavā izmantotas uzglabāšanas vietas darbības atļauju atkārtotu izvērtēšanu muita veic līdz 2019. gada 1. maijam atbilstīgi tās valsts darba plānam. Atļaujas turētāja pieprasījums atkārtoti izvērtēt atļauju nav nepieciešams. Pirms atļaujas atkārtotas izvērtēšanas muitas dienestiem ir ieteicams noskaidrot, vai atļauju turētāji vēlas turpināt izmantot atļauju jeb vai tie plāno iesniegt jaunu pieteikumu atļaujas saņemšanai. Ja nav pausta vēlme turpināt izmantot atļauju noteiktajā termiņā vai nolūks iesniegt pieteikumu, atļauja ir atkārtoti jāizvērtē.

Pēc atkārtotas izvērtēšanas spēkā esošā atļauja ir jāatceļ jebkurā gadījumā. Ja attiecīgā persona ir sniegusi visu nepieciešamo papildu informāciju, jauna atļauja ir jāizsniedz atbilstīgi SMK terminoloģijai un SMK noteikumiem. Ja atļaujas turētājs ir iesniedzis jaunu pieteikumu atļaujas saņemšanai pirms atkārtotas izvērtēšanas, muitai šāda atkārtota izvērtēšana nav jāveic (sk. ĪA 345. panta 1. punktu un 349. pantu, un DA 250. pantu).

Pārstrādes muitas kontrolē atļaujas, kuras paliek spēkā pēc 2016. gada 1. maija, var izmantot kā *IP* atļaujas (sk. DA 90. pielikumu) ar nosacījumu, ka ievedmuitas nodoklis attiecībā uz pārstrādes produktiem, precēm nemainītā stāvoklī vai daļēji pārstrādātiem produktiem ir aprēķināts saskaņā ar SMK 85. pantu.

Attiecībā uz ievešanas pārstrādei atļaujām, kas izsniegtas pirms 2016. gada 1. maija, ievedmuitas nodoklis pārstrādes produktiem, kas deklarēti laišanai brīvā apgrozībā, jāaprēķina saskaņā ar SMK 86. panta 3. punktu. Ja attiecībā uz *IPR* atļauju, kas izsniegta pirms 2016. gada 1. maija, atļaujas turētājs ir pieteicies uz KMK 122. panta c) punkta piemērošanu, ievedmuitas nodokli nevar aprēķināt, pamatojoties uz SMK 85. panta 1. punktu, jo šāds gadījums nav minēts DA 90. pielikuma 15. punktā.

|  |
| --- |
| 1. piemērsAttiecībā uz importētām precēm tika piemērota ievešanas pārstrādei atlikšanas sistēmas procedūra pirms 30.04.2016.Daļa no tām tika reeksportēta kā galvenie pārstrādes produkti.Pēc 01.05.2016. otra importēto preču daļa tiek deklarēta laišanai brīvā apgrozībā šādos veidos:* galvenie pārstrādes produkti;
* atkritumi (pārstrādes blakusprodukti);
* preces nemainītā stāvoklī.

Ievedmuitas nodokļa summas aprēķins:* attiecībā uz galvenajiem pārstrādes produktiem jāveic saskaņā ar SMK 86. panta 3. punktu, ja vien nav piemērojams DA 167. panta 1. punkta h), i), m), p), r) vai s) apakšpunkts;
* attiecībā uz atkritumiem (pārstrādes blakusproduktiem) jāveic saskaņā ar SMK 85. pantu, ja vien nav pieprasīta SMK 86. panta 3. punkta piemērošana;
* attiecībā uz precēm nemainītā stāvoklī jāveic saskaņā ar SMK 85. panta 1. punktu.
 |

|  |
| --- |
| 2. piemērsAttiecībā uz importētām precēm tika piemērota pārstrādes muitas kontrolē procedūra pirms 30.04.2016.Pēc 01.05.2016. importētās preces tika deklarētas laišanai brīvā apgrozībā šādos veidos:* galvenie pārstrādes produkti;
* atkritumi (pārstrādes blakusprodukti);
* preces nemainītā stāvoklī.

Ievedmuitas nodokļa summas aprēķins:* attiecībā uz galvenajiem pārstrādes produktiem jāveic saskaņā ar SMK 85. panta 1. punktu;
* attiecībā uz atkritumiem (pārstrādes blakusproduktiem) jāveic saskaņā ar SMK 85. pantu, ja vien nav pieprasīta SMK 86. panta 3. punkta piemērošana;
* attiecībā uz precēm nemainītā stāvoklī jāveic saskaņā ar SMK 85. panta 1. punktu.
 |

SMK 214. pants

###### Uzskaite

* 1. Pagaidu ievešanas uzskaite jāveic vienīgi pēc muitas dienestu pieprasījuma.[[3]](#footnote-3)2
	2. *AEOC* automātiski atbilst pienākumam veikt uzskaiti pienācīgā veidā, kā to ir pieprasījuši muitas dienesti, ja muitas dienesti ir apstiprinājuši, ka nosacījumi, saskaņā ar kuriem atļaujas ir izsniegtas, ir pietiekami, lai izpildītu šā panta prasības (sk. SMK 214. panta 2. punktu).

SMK 215. pants

###### Īpašas procedūras noslēgšana

SMK 215. panta 1. punkta un KMK 89. panta 1. punkta terminoloģija savstarpēji atšķiras, taču īpašas procedūras noslēgšanas noteikumi neatšķiras, un tas nozīmē, ka būtība nav mainījusies. Tomēr īpašas procedūras noslēgšana ir arī iespējama, iznīcinot preces bez jebkādiem pāri paliekošiem atkritumiem.

Ja attiecībā uz precēm tiek piemērota īpaša procedūra, sākotnējās procedūras atļaujas turētājam nav jāpiemēro cita muitas procedūra vai reeksports attiecībā uz šīm precēm.

Attiecībā uz precēm, kam piemērota pagaidu ievešanas vai ievešanas pārstrādei procedūra, vairs netiek piemēroti kompensācijas procenti. Attiecībā uz pagaidu ievešanas vai ievešanas pārstrādei procedūrām, kuras uzsāktas pirms 2016. gada 1. maija un nav noslēgtas šajā datumā, kompensācijas procentus aprēķina par laikposmu, kurš beidzas 2016. gada 30. aprīlī.

Ja izvešana pārstrādei tiek noslēgta līdz laišanai brīvā apgrozībā, jāsamaksā ievedmuitas nodoklis. Aprēķinot ievedmuitas nodokli, jāpiemēro likme, kas ir spēkā dienā, kad radās muitas parāds. Attiecīgā gadījumā ievedmuitas nodokļa likme ietver antidempinga maksājumu, kompensācijas maksājumu u. c. Šī aprēķināšanas metode ir piemērojama gan attiecībā uz aprēķinu, kas tiek veikts, pamatojoties uz SMK 85. panta 1. punktu, gan attiecībā uz aprēķinu, kas tiek veikts, pamatojoties uz 86. panta 3. punktu.

Ja aprēķināšana notiek saskaņā ar SMK 86. panta 3. punktu attiecībā uz SMK 5. panta 30. punktā noteiktajiem pārstrādes produktiem, muitas vērtība, tostarp valūtas kurss un citi šajā pantā minētie elementi, ir tā, kas piemērojama dienā, kad tika pieņemta muitas deklarācija attiecībā uz precēm, kurām piemērota ievešana pārstrādei un kuras tika pārstrādātas.

SMK 218. pants

###### Tiesību un pienākumu nodošana

T5 kontroles kopiju nevar izmantot tiesību un pienākumu nodošanai darījumos, kuri sākti pēc 2016. gada 30. aprīļa.

Nosacījumiem, saskaņā ar kuriem ir atļauta tiesību un pienākumu nodošana, ir jābūt noteiktiem attiecīgajā atļaujā.

Tiesību un pienākumu nodošanai nav nepieciešama nevienas turpmākas muitas atļaujas izmantošana, jo tiesības un pienākumi, ko var nodot citai personai, ir noteikti saskaņā ar atļauju, ar kuru precēm ir piemērota īpaša procedūra. Turklāt tiesību un pienākumu nodošana nenosaka nepieciešamību pēc turpmākas muitas deklarācijas attiecībā uz to pašu procedūru.

|  |
| --- |
| Papildu informācija ir sniegta šā dokumenta **III un V pielikumā**. |

SMK 219. pants

###### Preču pārvietošana

SMK 219. pants ļauj veikt pārvietošanu vienas īpašās procedūras atļaujas ietvaros, kā arī starp diviem atļauju turētājiem. Informācija par pārvietošanu ir jānorāda reģistros. Papildu muitas formalitātes attiecībā uz preču pārvietošanu nav nepieciešamas.

|  |
| --- |
| Piemēri ir sniegti šā dokumenta **I, IV un V pielikumā**. |

SMK 219. pants ir papildināts ar DA 179. pantu un ĪA 267. pantu.

Atsaucoties uz DA 179. panta 3. un 4. punktu, termiņi tādu preču pārvietošanai, kam piemērota uzglabāšana muitas noliktavā, ir noteikti tādēļ, ka uzglabāšanas muitas noliktavā procedūrai nav noteikts noslēgšanas laikposms.

Atsaucoties uz DA 179. panta 3. punktu, termiņš ir noteikts tādu preču fiziskai pārvietošanai, kam piemērota uzglabāšana muitas noliktavā, proti, 30 dienas pēc preču izņemšanas no preču uzglabāšanai muitas noliktavā izmantotās uzglabāšanas vietas.

Atsaucoties uz DA 179. panta 4. punktu, pastāv pienākums sniegt informāciju par preču izvešanu 100 dienu laikā pēc preču izņemšanas no preču uzglabāšanai muitas noliktavā izmantotās uzglabāšanas vietas.

“(..) norāda informāciju par preču izvešanu” nozīmē to, ka informācijai jābūt pieejamai atļaujas turētāja vai, attiecīgā gadījumā, procedūras izmantotāja reģistros. Tas nenozīmē, ka šī informācija ir jānosūta uzraudzības muitas iestādei, ja vien šī muitas iestāde to nav pieprasījusi.

SMK 220. pants

###### Parastie apstrādes veidi

Muitas atļauja nav nepieciešama attiecībā uz parastajiem apstrādes veidiem.

SMK 223. pants

###### Līdzvērtīgas preces

Ir paplašināta līdzvērtīgu preču izmantošanas joma. Līdzvērtīgu preču izmantošana turpmāk ir atļauta arī preču uzglabāšanā muitas noliktavā, galapatēriņā, pagaidu ievešanā un izvešanā pārstrādei. Tomēr attiecībā uz līdzvērtīgu preču izmantošanu ir noteikti daži ierobežojumi (sk. DA 169. pantu), piemēram:

līdzvērtīgas preces nav atļauts izmantot tādu preču vai produktu gadījumā, kas ir ģenētiski modificēti vai satur ģenētiski modificētus elementus (DA 169. panta 5. punkts);

uzglabāšanā muitas noliktavā, ievešanā pārstrādei un izvešanā pārstrādei organiskas izcelsmes preces ir aizliegts aizstāt ar tradicionālā veidā ražotām precēm un tradicionālā veidā ražotas preces ar organiskas izcelsmes precēm.

Līdz jaunas attiecīgās valsts IT sistēmas ieviešanai precēm, kas deklarētas laišanai brīvā apgrozībā saistībā ar izvešanu pārstrādei *IM/EX*, jābūt deklarētām ar procedūras kodu “48” un apakškodu “B07”. Ne *INF OP IM/EX*, ne arī kādus citus standartizētas informācijas apmaiņas elektroniskus saziņas līdzekļus nevar izmantot, jo pārejas periodā tie nepastāv. Šajā gadījumā ir jāsniedz galvojums (sk. DA 242. panta 2. punktu).

Līdzvērtīgu preču izmantošana uzglabāšanā jebkura tipa muitas noliktavā ir atļauta, ja vien preces, kuras tiek aizstātas ar līdzvērtīgām precēm, nav minētas DA 71-02. pielikumā.

Līdzvērtīgu preču izmantošanu neatļauj gadījumā, ja noteikts aizliegums atmaksāt nodokli (sk. SMK 223. panta 3. punkta b) apakšpunktu).

Attiecībā uz šiem ierobežojumiem un saskaņā ar SMK 223. panta 3. punkta b) apakšpunktu un 78. pantu uzņēmējiem tomēr ir ļauts reeksportēt, pamatojoties uz izcelsmes apliecinājumu, galvenos pārstrādes produktus, kas ražoti no nenoteiktas izcelsmes precēm, ja par šīm nenoteiktas izcelsmes precēm ir samaksāti muitas nodokļi.

Ja BTN nav iekļauta “nodokļu nekompensēšanas” klauzula, līdzvērtīgu preču izmantošana ir atļauta un var izsniegt vai sagatavot izcelsmes apliecinājumu attiecībā uz pārstrādes produktiem bez ievedmuitas nodokļa maksāšanas.

Uzskaites nošķiršanas koncepcija ir paplašināta, un to var izmantot arī saistībā ar līdzvērtīgu preču izmantošanu (sk. ĪA 268. panta 2. punktu). Tomēr attiecībā uz līdzvērtīgu preču izmantošanu ir noteikti daži ierobežojumi (sk. SMK 223. panta 3. punktu un DA 169. pantu).

Līdzvērtīgas preces var uzglabāt kopā ar Savienības precēm vai ārpussavienības precēm. Uzskaites nošķiršana ir atļauta, lai identificētu katru preču veidu (sk. ĪA 268. panta 2. punktu).

Līdzvērtīgu preču izmantošana ir atļauta uzglabāšanā muitas noliktavā, un to var apvienot ar ievešanu pārstrādei vai galapatēriņu. Šādā gadījumā attiecībā uz šīm procedūrām ir nepieciešama uzskaites nošķiršana, ja vien dažādus preču veidus nav iespējams fiziski nošķirt.

Līdzvērtīgas preces var būt augstākā ražošanas stadijā nekā ārpussavienības preces, kuras tiek aizstātas ar šīm līdzvērtīgajām precēm (DA 169. panta 6. punkta a) apakšpunkts). *IP* atļaujā jābūt norādītam, ka šādas līdzvērtīgas preces var izmantot.

Piemērs

Uzņēmumam A ir *IP* atļauja pārstrādāt tērauda stieņus (preces, kam piemērota minētā procedūra) tērauda krēslos (galvenie pārstrādes produkti). Pārstrādes procesam ir divas starpstadijas. Vispirms tērauda stieņi tiek saplacināti tērauda plāksnēs, tad šīs plāksnes tiek sagrieztas sloksnēs, un visbeidzot no šīm sloksnēm tiek izgatavoti krēsli. Katrā no šiem posmiem daļa tērauda tiek zaudēta metāllūžņos.

100 kg stieņu --> 90 kg tērauda plākšņu --> 80 kg tērauda slokšņu --> 70 kg tērauda krēslu.

Uzņēmumam A ir atļauja, kas sniedz tiesības izmantot līdzvērtīgas preces. 1. jautājums.

Kuras preces var uzskatīt par precēm augstākā ražošanas stadijā?

Atbilde.

Tērauda plāksnes un tērauda sloksnes. Līdzvērtīgas preces ir preces, kas tiek pārstrādātas ārpussavienības preču vietā. Tērauda plāksnes un tērauda sloksnes tiek pārstrādātas. Tērauda krēsli netiek turpmāk pārstrādi, tāpēc tos nevar uzskatīt par līdzvērtīgām precēm.

2. jautājums.

Vai *IP EX/IM* var izmantot attiecībā uz tērauda krēsliem, kas izgatavoti no līdzvērtīgām precēm, un, ja var, cik daudz tērauda var nodot *IP* procedūrā?

Atbilde.

Tērauda krēslus var eksportēt *IP EX/IM* procedūrā. Eksportējot 70 kg krēslu, tiek iegūtas tiesības piemērot minēto procedūru attiecībā uz 100 kg tērauda stieņu (kuru muitas statuss mainās procedūras piemērošanas brīdī).

### 3. NODAĻA

**Uzglabāšana**

###### 1. iedaļa

###### Kopīgie noteikumi

SMK 237. pants

###### Darbības joma

Šajā pantā izmaiņas nav veiktas.

SMK 238. pants

###### Uzglabāšanas procedūras ilgums

Šajā pantā izmaiņas nav veiktas.

###### 2. iedaļa

###### Uzglabāšana muitas noliktavā

SMK 240. pants

###### Uzglabāšana muitas noliktavā

Mainīti abu muitas noliktavu kategoriju, proti, publisku muitas noliktavu un privātu muitas noliktavu, nosaukumi (sk. DA 90. pielikuma 17., 18.–22. punktu), taču darījumu vērtību var noteikt saskaņā ar ĪA 128. panta 1. punktu.

Svītrots muitas noliktavu D tips.

Muitas noliktavu tips

Publiskās muitas noliktavas tiek identificētas šādi:

1. I tips, ja atbildību uzņemas atļaujas turētājs un procedūras izmantotājs;
2. II tips, ja atbildību uzņemas procedūras izmantotājs (iepriekšējais B tips);
3. III tips, ja noliktavas darbību nodrošina muitas dienests.

Privātās muitas noliktavas, kad atbildību uzņemas atļaujas turētājs, kurš vienlaikus ir arī procedūras izmantotājs, taču kurš var nebūt preču īpašnieks, tiek identificētas šādi:

1. privātās muitas noliktavas, kur piemērojams režīms, lai arī preces nav jāuzglabā šajās noliktavās, bet gan jebkurā citā vietā, kas apstiprināta kā muitas noliktava (iepriekšējais E tips);
2. privātās muitas noliktavas, uz kurām nav attiecināma iepriekš minētā situācija (iepriekšējais C tips).

Muitas noliktavās, kas minētas a) apakšpunktā, uzskaite jānodrošina atļaujas turētājam vai procedūras izmantotājam. Muitas dienestiem tas ir jānosaka līgumā, kas tiek noslēgts ar attiecīgajām personām.

Muitas noliktavās, kas minētas d) un e) apakšpunktā, uzskaite jānodrošina atļaujas turētājam.

Reģistros vienmēr ir atspoguļots pastāvošais preču krājums, attiecībā uz kuru tiek piemērota uzglabāšanas muitas noliktavā procedūra. Reģistros ir arī sniegta informācija par preču pagaidu izņemšanu. Preces var izņemt uz izņemšanas atļaujā norādīto laiku.

Ja preces tiek ievestas d) apakšpunktā minētajā muitas noliktavā, reģistros tiek veikts ieraksts, kad preces tiek ievestas turētāja uzglabāšanas vietā vai citā apstiprinātā vai norādītā vietā, kur preces var atrasties deklarācijas iesniegšanas brīdī (piemēram, uzglabāšanas vietā ostā vai lidostā, kur preces atvestas uz Savienības muitas teritoriju).

Reģistros jābūt norādītai informācijai, kas tiek nekavējoties atjaunota, par preču pārvietošanu (piemēram, saistībā ar pagaidu izņemšanu vai pārvietošanu uz izvešanas muitas noliktavu vai uz noslēgšanas muitas iestādi) ne vēlāk kā brīdī, kad preces ir izvestas no muitas noliktavas telpām.

2. punkts. Telpas un citas vietas vienlaikus var būt apstiprinātas kā vairāku tipu muitas noliktavas, ja vien ir iespējams nodrošināt muitas uzraudzību.

Atļaujas, kuras saistītas ar vairākām dalībvalstīm, var piešķirt arī attiecībā uz publiskām muitas noliktavām.

Atļaujas nepiešķir, ja muitas noliktavas vai uzglabāšanas vietas tiek izmantotas mazumtirdzniecībai. Tomēr atļauju var piešķirt, ja preces tiek pārdotas mazumtirdzniecībā attālināti (sk. DA 201. pantu), tostarp internetā, pa pastu vai pa tālruni, un piegādātas pircējam vai saņēmējam citā vietā, kas nav muitas noliktava.

Lai saistībā ar īpašām procedūrām varētu izmantot uzskaites nošķiršanu (DA 177. pants), atsevišķa atļauja nav nepieciešama, jo tai jābūt noteiktai īpašās procedūras atļaujā. Lai izmantotu uzskaites nošķiršanu, pamatojoties uz DA 58. pantu (preču izcelsme), nepieciešama atsevišķa atļauja.

SMK 241. pants

###### Pārstrāde

Pārstrāde var notikt ne tikai ievešanas pārstrādei procedūrā, bet arī galapatēriņa procedūrā muitas noliktavā.

SMK 242. pants

###### Atļaujas turētāja vai procedūras izmantotāja pienākumi

Atļaujas turētāja vai procedūras izmantotāja pienākumos izmaiņas nav veiktas. Tomēr jābūt sniegtai informācijai par pienākumu veidu (sk. SMK 242. panta 2. punktu).

###### 3. iedaļa

###### Brīvās zonas

SMK 243. pants

###### Brīvo zonu noteikšana

SMK noteiktās brīvās zonas atbilst KMK noteikto brīvo zonu 1. tipam. KMK noteiktās 2. tipa brīvās zonas un brīvās noliktavas vairs nepastāv.

Uz brīvajām zonām nav attiecināma SMK 211. pantā minētā atļauja. Brīvās zonas izveides atļauja tiek izsniegta valsts līmenī. Attiecīgi saistībā ar brīvajām zonām arī galvojums nav obligāts.

Lai ievietotu preces brīvajās zonās, nav jāiesniedz muitas deklarācija (SMK 158. panta 1. punkts), taču ir jāveic uzskaite. Pārvietošanas procedūra nav piemērojama (SMK 219. pants).

SMK 244. pants

###### Ēkas un darbības brīvajās zonās

Šajā pantā izmaiņas nav veiktas.

SMK 245. pants

###### Preču uzrādīšana un procedūras piemērošana tām

Šajā pantā izmaiņas nav veiktas.

SMK 246. pants

###### Savienības preces brīvajās zonās

Šajā pantā izmaiņas nav veiktas.

SMK 247. pants

###### Ārpussavienības preces brīvajās zonās

Attiecībā uz ārpussavienības precēm brīvajās zonās var piemērot arī galapatēriņa procedūru.

SMK 248. pants

###### Preču izvešana no brīvās zonas

Šajā pantā izmaiņas nav veiktas.

SMK 249. pants

###### Muitas statuss

Līdzvērtīgas preces ir Savienības preces, kas tiek uzglabātas tādu ārpussavienības preču vietā, kuras ir ievestas brīvajā zonā. Tas var nozīmēt, ka ārpussavienības preču pārvietošana brīvajās zonās nav nepieciešama. Tomēr muitas statusa maiņa nav paredzēta ĪA 269. pantā.

### 4. NODAĻA

###### Īpaša izmantošana

**1. iedaļa**

**Pagaidu ievešana**

SMK 250. pants

###### Darbības joma

1. “Iekšējā satiksme”, kas minēta KMK īstenošanas noteikumu 555. panta 1. punkta c) apakšpunktā, vairs nav pagaidu ievešanas izmantošanas ierobežojums, taču ir jāievēro transporta jomas noteikumi. Ja pagaidu ievešanas atļaujas turētājs neievēro transporta jomas noteikumus, SMK 79. pantā noteiktais muitas parāds nerodas.
2. DA 71-01. pielikumā noteiktais pavaddokuments ir jāuzrāda, ja muitas deklarācija tiek sniegta mutiski (sk. DA 165. pantu).

SMK 251. pants

###### Laikposms, kurā preces var palikt pagaidu ievešanas procedūrā

4. punkts. Preces var palikt pagaidu ievešanas procedūrā Savienībā ne ilgāk kā 10 gadus.

Procedūras noslēgšanas laikposms ir 24 mēneši, taču izņēmuma gadījumos to var atbilstīgi pagarināt. Procedūras kopējais noslēgšanas laikposms nedrīkst pārsniegt 10 gadus.

SMK 252. pants

###### Ievedmuitas nodokļa summa par precēm, kam piemēro pagaidu ievešanas procedūru ar daļēju atbrīvojumu no ievedmuitas nodokļa

Šajā pantā izmaiņas nav veiktas.

###### 2. iedaļa

###### Galapatēriņš

SMK 254. pants

###### Galapatēriņa procedūra

4. punkta b) apakšpunkts. Galapatēriņa procedūru var noslēgt, izvedot preces no Savienības muitas teritorijas pirms to nodošanas galapatēriņa procedūrai, ko paredz tarifs. Šāds eksports ir jāapstiprina muitai saskaņā ar SMK 124. panta 1. punkta i) apakšpunktu.

Ja preces tiek iznīcinātas procedūras noslēgšanas laikposmā, muitas uzraudzība beidzas un muitas parāds nerodas.

Attiecībā uz galapatēriņu piemēro izpildes dokumentu. Piemēram, attiecībā uz visiem gadījumiem, kad tiek piemērota procedūra, kuras noslēgšanas laikposms beidzas kalendārā mēneša laikā, var izdot vienu izpildes dokumentu, kas ir jāiesniedz uzraugošajai muitas iestādei attiecīgā kalendārā mēneša pēdējā dienā. Tomēr uzraugošā muitas iestāde var atbrīvot no pienākuma uzrādīt izpildes dokumentu, ja tā uzskata, ka tas nav nepieciešams.

7. punkts. Ja preces galapatēriņa procedūrā tiek iznīcinātas un tiek iegūti atkritumi un metāllūžņi, tiek uzskatīts, ka attiecībā uz šādām precēm piemērota uzglabāšanas muitas noliktavā procedūra bez muitas deklarācijas. Atkritumiem un metāllūžņiem ir ārpussavienības preču statuss (sk. SMK 154. panta c) punktu). Galapatēriņa atļauju turētājiem jāveic uzglabāšanas muitas noliktavā uzskaite, jo tie joprojām ir atbildīgi par precēm, kam tiek piemērota uzglabāšana muitas noliktavā. Uzglabāšanas vietu darbības atļauja nav nepieciešama. Uzglabāšanas muitas noliktavā noslēgšanai nav noteikts laika ierobežojums (sk. SMK 238. panta 1. punktu).

Atkritumus un metāllūžņus var reeksportēt, nodot ievešanai pārstrādei vai laist brīvā apgrozībā, samaksājot ievedmuitas nodokli, kas noteikts atbilstīgi SMK 85. pantam. Iznīcināšanai nav nepieciešama muitas atļauja.

### 5. NODAĻA

###### Pārstrāde

**1. iedaļa**

**Vispārēji noteikumi**

SMK 255. pants

###### Ieguves norma

Muitas tiesību akti vairs nenosaka standarta ieguves normas. Ja tomēr standarta ieguves normas ir noteiktas, piemēram, lauksaimniecības tiesību aktos, muitai šīs normas ir jāpiemēro un tās nevar pielāgot atbilstīgi SMK 28. pantam. Citas normas var pielāgot atbilstīgi minētajam pantam.

###### 2. iedaļa

###### Ievešana pārstrādei

SMK 256. pants

###### Darbības joma

Ievešanas pārstrādei atļaujas turētājam nav jābūt nodomam reeksportēt pārstrādes produktus.

2. punkts. Labošanas vai iznīcināšanas gadījumos preces, kam piemērota ievešana pārstrādei, nav jānorāda pārstrādes produktā.

3. punkta a) apakšpunkts. Ievešanas pārstrādei procedūru var izmantot arī attiecībā uz precēm, kurām jāatbilst tehniskām prasībām, lai tās varētu laist brīvā apgrozībā. Tomēr šādas preces var arī reeksportēt.

SMK 257. pants

###### Noslēgšanas laikposms

Būtiskas izmaiņas nav veiktas, tomēr:

* ir atcelti noteikti procedūras noslēgšanas laikposmi attiecībā uz lauksaimniecības precēm (procedūra *IM/EX* un *EX/IM*);
* vispārējais noslēgšanas laikposms ir pagarināts līdz 6 mēnešiem; tas nenozīmē, ka noslēgšanas laikposms ir jāierobežo līdz 6 mēnešiem, jo šāds laikposms ir jānosaka, ņemot vērā laiku, kas nepieciešams pārstrādes darbību veikšanai un procedūras noslēgšanai.

Papildus pastāvošajiem gadījumiem ievešanas pārstrādei procedūru var noslēgt, piegādājot galvenos pārstrādes produktus, par kuriem *erga omnes* ievedmuitas nodokļa likme nav jāmaksā vai attiecībā uz kuriem ir izdots lidojumderīguma sertifikāts, kā minēts Padomes Regulas (EK) Nr. 1147/2002 1. pantā (sk. ĪA 324. panta 1. punkta e) apakšpunktu).

Muitas dienestiem ciešā sadarbībā ar pieteikuma iesniedzēju ir precīzi jānosaka atļaujā tas, kurā brīdī ārpussavienības preces ir izmantotas pirmo reizi, jo šajā brīdī tiek noslēgta ievešanas pārstrādei procedūra (ĪA 324. panta 5. punkts).

3. punkts. Laikposms, kurā ārpussavienības preces jādeklarē ievešanas pārstrādei procedūrai *EX/IM*, nav DA 1. panta 23. punktā noteiktais “noslēgšanas laikposms”. Tas nozīmē, ka ievešana pārstrādei *EX/IM* ir īpašs gadījums ar šādām sekām:

* kas attiecas uz atļaujas derīguma termiņu, ievešanas pārstrādei *EX/IM* atļaujai jābūt derīgai dienā, kad attiecībā uz pārstrādes produktiem, kuri iegūti no līdzvērtīgām precēm, tiek pieņemta eksporta deklarācija;
* ja ārpussavienības preces ir deklarētas procedūrai noteiktajā laikposmā atbilstīgi tam, kā norādīts SMK 257. panta 3. punkta pirmajā daļā, ievešanas pārstrādei atļaujai vairs nav jābūt derīgai.

SMK 258. pants

###### Pagaidu atpakaļizvešana turpmākai pārstrādei

Šajā pantā izmaiņas nav veiktas.

######

###### 3. iedaļa

###### Izvešana pārstrādei

SMK 259. pants

###### Darbības joma

Neatkarīgi no tā, vai izvešanas pārstrādei atļaujas turētājs ir organizējis veicamo darbību izpildi, preces var ievest atpakaļ trešā persona, kura ir saņēmusi atļaujas turētāja piekrišanu.

|  |
| --- |
| PiemērsUzņēmums A, kurš ir *OP* atļaujas turētājs, eksportē Savienības riepas izvešanas pārstrādei procedūrā. Riepas izmanto ārpussavienības automašīnu ražotājs, un pēc tam uzņēmums B importē automašīnas Savienībā. Muitas deklarācijā laišanai brīvā apgrozībā uzņēmums B atsaucas uz minēto *OP* atļauju. Uzņēmums B var gūt labumu no izvešanas pārstrādei procedūras, jo ir saņēmis uzņēmuma A piekrišanu. Šai informācijai jābūt pieejamai, piemēram, attiecīgajā *INF OP EX/IM* (pārejas periodā – *INF2*) vai attiecīgajā atļaujā. |

Izvešanas pārstrādei atļaujas turētājam nav jāorganizē pārstrādes darbības, kas tiks veiktas ārpus Savienības.

Ja ir jāpiemēro *ad valorem* ievedmuitas nodokļa likme, ievedmuitas nodokļa summa tiek aprēķināta, pamatojoties uz to pārstrādes darbību izmaksām, kas veiktas ārpus Savienības muitas teritorijas. Ārpus Savienības muitas teritorijas veikto pārstrādes darbību izmaksām, kas minētas SMK 86. panta 5. punktā, jānozīmē pārstrādes produktu muitas vērtība brīdī, kad tiek pieņemta muitas deklarācija laišanai brīvā apgrozībā, atskaitot no tās attiecīgo uz laiku izvedamo preču statistisko vērtību brīdī, kad šīm precēm tika piemērota izvešanas pārstrādei procedūra.

|  |  |
| --- | --- |
| SMK 86. panta 5. punkta piemērošanas piemērs: |  |
| - Pārstrādes produkta muitas vērtība (automašīnas) | 50 000 € |
| - Uz laiku izvedamo preču statistiskā vērtība (riepas) | 5 000 € |
| - To pārstrādes darbību izmaksas, kas tiek veiktas ārpus |  |
| ES muitas teritorijas | 45 000 € |
| - Ievedmuitas nodokļa summa (ievedmuitas nodokļa likme 10 %) | 4 500 € |

Tomēr attiecībā uz precēm, kam piemērojami konkrēti pārstrādes produktu ievedmuitas nodokļi, piemēro turpmāko procedūru (DA 75. pants).

|  |
| --- |
| DA 75. panta piemērošanas piemērs: |
| - Cukura muitas vērtība (pārstrādes produkts) | 400 *euro* par tonnu |
| - Uz laiku izvedamo preču statistiskā vērtība | 200 *euro* |
| - Pārstrādes produktiem piemērojamā ievedmuitas nodokļa summa | 420 *euro* par tonnu |
| Ievedmuitas nodokļa summu aprēķina šādi: (400 *euro* – 200 *euro*) x 420 *euro* / 400 *euro* = 210 *euro* par tonnu |

SMK 260. pants

###### Preces, kas labotas bez atlīdzības

Šajā pantā izmaiņas nav veiktas.

SMK 261. pants

###### Standarta apmaiņas sistēma

Šajā pantā izmaiņas nav veiktas.

SMK 262. pants

###### Aizstājējproduktu iepriekšēja ievešana

Šajā pantā izmaiņas nav veiktas. Tomēr jāpaskaidro, ka:

laikposms, kurā defektīvās Savienības preces jāizved, nav DA 1. panta 23. punktā noteiktais “noslēgšanas laikposms”. Tas nozīmē, ka aizstājējproduktu iepriekšēja ievešana ir īpašs gadījums ar šādām sekām:

* kas attiecas uz atļaujas derīguma termiņu, izvešanas pārstrādei atļaujai jābūt derīgai dienā, kad attiecībā uz aizstājējproduktiem tiek pieņemta muitas deklarācija par laišanu brīvā apgrozībā;
* ja defektīvās Savienības preces tiek deklarētas izvešanai saskaņā ar SMK 262. panta 2. punktu, izvešanas pārstrādei atļaujai vairs nav jābūt derīgai.

# I pielikums

## Piemēri

SMK 211. pants

###### Atļauja

1. Piemērs, kā var aprēķināt galvojuma atsauces summu ievešanas pārstrādei gadījumā:
	* To preču kopējā vērtība, kurām var piemērot ievešanas pārstrādei procedūru 5 gadu laikā:

(sk. atļaujas 7. datu lauku)

600 000 €

* + Nodokļa likme:

10 %

* + PVN likme:

20 %[[4]](#footnote-4)3

* + Noslēgšanas laikposms:

6 mēneši

* + To preču maksimālā vērtība, kam var piemērot ievešanas pārstrādei procedūru konkrētajā brīdī atbilstīgi uzņēmējdarbības pasākumiem:

50 000 €

* + Ievedmuitas nodokļa atsauces summas aprēķināšana:

50 000 € x 10 % = 5 000 €

* + Citas izmaksas tiek aprēķinātas šādi:

55 000 € x 20 % = 11 000 €

* + Aprēķinātā galvojuma atsauces summa:

16 000 €

Iepriekšējā piemērā attēlots tas, ka galvojums jāsniedz vienīgi par tām precēm, kam faktiski var piemērot ievešanas pārstrādei procedūru, nevis par tām precēm, kurām šādas procedūras piemērošana ir teorētiski iespējama.

Tas nozīmē, ka jāņem vērā faktiskā situācija, proti, preču aprēķinātā vērtība atbilstīgi ievešanas pārstrādei muitas deklarācijām un aprēķinātā vērtība atbilstīgi darījumiem, ar kuriem tiek noslēgtas *IP* procedūras (sk. SMK 215. panta 1. punktu), un to attīstība pārskata periodā. Šie datu elementi atbilst plānoto darbību apjoma aplēsei, kas noteikta, pamatojoties uz tās personas tirdzniecības dokumentāciju un uzskaites reģistriem, kurai prasīts sniegt galvojumu (ĪA 155. panta 4. punkts).

*IP* procedūrai nodotu preču maksimālajā vērtībā (t. i., kas atbilst atsauces summai, kura ir maksimālā summa konkrētajā gadījumā) jābūt ņemtiem vērā arī vēsturiskajiem datiem par ievešanas pārstrādei darbībām iepriekšējos 12 mēnešos.

****

Ja iesaistītas vairāku veidu preces, 10 % nodokļa likme var atspoguļot vidējo ievedmuitas nodokļa likmi. Šajā gadījumā atsauces summa netiek aprēķināta, pamatojoties uz atļaujas derīguma termiņu vai uz noslēgšanas laikposmu.

1. Piemērs tam, kā var aprēķināt galvojuma atsauces summu uzglabāšanas muitas noliktavā gadījumā:
	* Aplēses par tādu preču kopējo vērtību viena gada laikā, kam var piemērot uzglabāšanu muitas noliktavā:

5 000 000 €

* + Tādu preču vērtība, kam varētu būt piemērota uzglabāšana muitas noliktavā noteiktā brīdī atbilstīgi atļaujas turētāja uzglabāšanas vietas ietilpībai:

1 000 000 €

* + Nodokļa likme: 10 %[[5]](#footnote-5)4
	+ Vidējais laikposms, kurā precēm tiek piemērota uzglabāšana muitas noliktavā: 6 mēneši
	+ PVN likme: 20%[[6]](#footnote-6)5
	+ Ievedmuitas nodokļa atsauces summas aprēķināšana:

1 000 000 € x 10 % = 100 000 €

Citi maksājumi tiek aprēķināti šādi:

1 100 000 € x 20 % = 220 000 €

* + Aprēķinātā galvojuma atsauces summa: 320 000 €

###### ---------------------------------------------------------------------

SMK 215. un 219. pants

###### Īpašas procedūras noslēgšana un preču pārvietošana

Uzņēmums A, kas atrodas 1. dalībvalstī, importē alumīnija stieņus, pamatojoties uz savu ievešanas pārstrādei atļauju, un pārstrādā tos alumīnija sloksnēs. Šīs alumīnija sloksnes tiek pārsūtītas uzņēmumam B, kuram ir sava ievešanas pārstrādei atļauja un kurš atrodas 2. dalībvalstī, un uzņēmums B izgatavo no tām skārdenes.

Uzņēmums A ir ar vairākām dalībvalstīm saistītas *IP* atļaujas turētājs. Piemērošanas muitas iestāde un noslēgšanas muitas iestāde ir divas dažādas muitas iestādes, tāpēc nav nepieciešama iepriekšēja apspriešanās ar 2. dalībvalsti (sk. ĪA 261. panta 1. punkta c) apakšpunktu). Tomēr 1. dalībvalsts centrālajam kontaktpunktam ir jānosūta uzņēmuma A *IP* atļaujas kopija 2. dalībvalsts centrālajam kontaktpunktam, kas pārsūtīs šo kopiju noslēgšanas muitas iestādei. Uzņēmuma A atļaujas noslēgšanas muitas iestādei jābūt uzņēmuma B atļaujas piemērošanas muitas iestādei.

Preces tiek pārvietotas ievešanas pārstrādei procedūrā bez jebkādām muitas formalitātēm (DA 179. pants), taču uzņēmumam A ir jāsniedz informācija par šo pārvietojumu savos reģistros.

Pirmā *IP* procedūra tiks noslēgta, piemērojot precēm otro *IP* procedūru (SMK 215. pants). Ja otrais turētājs:

* izmanto savu vienkāršoto procedūru, viņš nosūta saņemšanas apstiprinājumu pirmajam turētājam, norādot dienu, kad precēm piemērota šā turētāja procedūra. Uzņēmums A saglabā saņemšanas apstiprinājumu savos reģistros, un šā uzņēmuma atbildība beidzas – *MRN* (galvenais atsauces numurs) vai iekšējais atsauces numurs, kurš tika izmantots ievadīšanai deklarētāja reģistros (*EIDR*);
* izmanto standarta muitas deklarāciju, tas nosūta informāciju par *MRN* un datumu, kad piemērota sekojošā muitas procedūra, uzņēmumam A, kam ir jāievada šī informācija savos reģistros.

Iepriekš izklāstīto praksi nevar piemērot attiecībā uz galapatēriņa procedūru.

# II pielikums

1. **Diagramma par IEVEŠANAS PĀRSTRĀDEI PIETEIKUMU**

****

\* Sk. pilnu terminoloģiju atbilstīgi DA 166. panta 1. punkta b) un c) apakšpunktam.

\*\* Ja ir nepieciešama izpēte, lieta ir jānosūta Komisijai, ja vien slēdziens jau nav pieņemts kādā līdzīgā lietā.

#### Diagramma par izvešanas pārstrādei pieteikumu

****

\*\* Ja ir nepieciešama izpēte, lieta ir jānosūta Komisijai, ja vien slēdziens jau nav pieņemts kādā līdzīgā lietā.

# III pielikums

#### Tiesību un pienākumu nodošana

###### Par SMK 218. panta darbības jomu. Tiesību un pienākumu nodošana (*TORO*)

Lai pilnīgi izprastu procedūru, skaidri jānošķir “procedūras izmantotājs”, no vienas puses, un “atļaujas turētājs”, no otras puses.

|  |  |  |  |  |
| --- | --- | --- | --- | --- |
| **Procedūra** | **Atļaujas turētājs** | **Procedūras izmantotājs** | **Tiesību un pienākumu nodošanas pieteikuma kompetentais muitas dienests** | **Komentāri/piemēri** |
| **Ievešana pārstrādei** | Tirgotājs A | Tirgotājs A | Izsniedzējs muitas dienests | Izsniedzējs muitas dienests ir muitas iestāde, kas izsniegusi atļauju. |
| **Ievešana pārstrādei*****EX/IM* (iepriekš – *INF5*)** | Tirgotājs A | Tirgotājs A | Izsniedzējs muitas dienests | Tirgotājs B kļūst par procedūras izmantotāju brīdī, kad viņš deklarē preces ievešanai pārstrādei un muitas deklarācijā atsaucas uz *INF5*. |
| **Izvešana pārstrādei** | Tirgotājs A | Tirgotājs A | Izsniedzējs muitas dienests | Persona, kas preces ieved atpakaļ (pašlaik – *INF2* procedūras), kļūtu par SMK 218. pantā minēto procedūras izmantotāju. |
| **Pagaidu ievešana** | Tirgotājs A | Tirgotājs A | Izsniedzējs muitas dienests | Ja transportlīdzeklis ir deklarēts pagaidu ievešanai (*TA*) ar kādu citu darbību, atļaujas turētājs un procedūras izmantotājs būtu transportlīdzekļa vadītājs. Ja trešā persona (veic uzņēmējdarbību |
|  |  |  |  | ārpus ES) atbilstu transportlīdzekļa izmantošanas nosacījumiem, tā kļūtu par SMK 218. pantā minēto procedūras izmantotāju. Tomēr šādai tiesību un pienākumu nodošanai ir nepieciešama muitas atļauja. |
| **Uzglabāšana muitas noliktavā****I tipa publiska muitas noliktava****1. piemērs** | Tirgotājs A | Tirgotājs B | Piemērošanas muitas iestāde |  |
| **Uzglabāšana muitas noliktavā****I tipa publiska muitas noliktava****2. piemērs** | Tirgotājs A | Tirgotājs A | Izsniedzējs muitas dienests |  |
| **Uzglabāšana muitas noliktavā****II tipa publiska muitas noliktava****1. piemērs** | Tirgotājs A | Tirgotājs B | Piemērošanas muitas iestāde |  |
| **Uzglabāšana muitas noliktavā****II tipa publiska muitas noliktava****2. piemērs** | Tirgotājs A | Tirgotājs A | Izsniedzējs muitas dienests |  |
| **Uzglabāšana muitas noliktavā****III tipa publiska muitas noliktava** | Nosaka atbilstīgi valsts tiesību aktiem | Tirgotājs A | Piemērošanas muitas iestāde |  |
| **Uzglabāšana muitas noliktavā****Privāta muitas noliktava** | Tirgotājs A | Tirgotājs A | Izsniedzējs muitas dienests |  |
| **Galapatēriņš** | Tirgotājs A | Tirgotājs A | Izsniedzējs muitas dienests |  |

Viens uzņēmējs var veikt abas funkcijas, dažkārt vienā ķēdē var būt iesaistīti divi vai vairāki uzņēmēji, taču vienlaikus nedrīkst būt vairāk par vienu atļaujas turētāju vai vairāk par vienu procedūras izmantotāju.

###### Papildu apsvērumi attiecībā uz tiesību un pienākumu nodošanu (*TORO*)

**Vai abām tiesības un pienākumus nododošajām pusēm ir jābūt saņēmušām atļauju?**

Nē, lai pilnīgi vai daļēji īstenotu tiesību un pienākumu nodošanu, preču pārņēmējam (saņēmējam) nav obligāti jābūt saņēmušam atļauju. Pārņēmējam ir jāievēro nodotās tiesības un pienākumi (tostarp pienākums sniegt galvojumu pilnīgas tiesību un pienākumu nodošanas gadījumā). Tā kā pārņēmējam nav atļaujas attiecībā uz precēm, ar kurām saistīta paredzētā tiesību un pienākumu nodošana, vai tas šādu atļauju neizmanto, muitas dienestiem ir skaidri jānosaka, kuras tiesības un pienākumi tiek nodoti pārņēmējam. Tiesības un pienākumi vienmēr ir saistīti ar precēm, kurām piemērota īpašā procedūra. Nevar nodot atsevišķas “personīgas” tiesības un pienākumus, piemēram, “*AEO* statusu” vai “nepieciešamo garantiju sniegšanu par darbību pienācīgu veikšanu” (sk. SMK 211. panta 3. punkta b) apakšpunktu).

###### Ja otrā puse nav saņēmusi atļauju, kā muita var apstiprināt nodošanu?

Ja ir saņemts tiesību un pienākumu nodošanas pieteikums, muitas dienestam ir pienākums pārliecināties par to, ka pārņēmējs (saņēmējs) spēj izpildīt pārņemtās tiesības un pienākumus.

###### Vai muitai ir tiesības izlemt to, kad var veikt tiesību un pienākumu nodošanu un kad nepieciešama formālāka pārvietošana / procedūras noslēgšana?

Muitas dienesti principā nevar pieņemt lēmumu neatļaut tiesību un pienākumu nodošanu, ja vien tam nav konkrēts pamats. Jāpastāv ekonomiskai vajadzībai, tomēr papildus tai katrs pieteikums ir jāizskata pēc būtības.

###### Vai var atļaut pretējā virzienā vērstu tiesību un pienākumu nodošanu?

Jā. Piemēram, ja pārstrādātājs pēc pārstrādes beigām lūdz atļauju nodot tiesības un pienākumus trešajai pusei un saņem šādu atļauju, tiesības un pienākumi var tikt nodoti atpakaļ sākotnējam atļaujas turētājam, lai tas varētu rīkoties ar pārstrādātajiem produktiem.

###### Vai nodotās tiesības un pienākumus var nodot tālāk?

Jā. Ja atļaujas turētājs nevar pārstrādāt preces un nodod tās tālāk trešajai personai, izmantojot tiesību un pienākumu nodošanu, taču šī trešā persona (kāda iemesla dēļ) nespēj pārstrādāt nodotās preces, turpmāka tiesību un pienākumu nodošana ir iespējama.

###### Kā galvojumi darbojas tiesību un pienākumu nodošanas gadījumā?

Ja plānota pilnīga vai daļēja tiesību un pienākumu nodošana, pārņēmējs var sniegt galvojumu, pamatojoties uz ĪA 266. pantu. Tiesību un pienākumu nodevējam ir jāvienojas par to ar pārņēmēju, un tas ir atkarīgs no muitas apstiprinājuma. Ja pārņēmējs ir sniedzis galvojumu, pamatojoties uz ĪA 266. pantu, to var pieprasīt gadījumā, ja no parādnieka (tiesību un pienākumu nodevēja) tiek piedzīts parāda maksājums.

Ja pārņēmējs nesniedz galvojumu, tad jāpaliek spēkā atļaujas turētāja sniegtajam galvojumam. Lēmumā par tiesību un pienākumu nodošanu (ĪA 266. pants) ir jānorāda, kurš galvojums tiek pieņemts.

Jāatzīmē, ka saistībā ar uzglabāšanas publiskā muitas noliktavā procedūras izmantošanu pārņēmējs var nesniegt galvojumu, jo atļaujas turētājs ir sniedzis galvojumu attiecībā uz uzglabāšanas vietas izmantošanu preču uzglabāšanai publiskā muitas noliktavā.

Tā kā pienākums iesniegt izpildes dokumentu ir jāuzņemas ievešanas pārstrādei atļaujas un galapatēriņa atļaujas turētājam, nevis pārņēmējam, ieteicams paturēt spēkā atļaujas turētāja sniegto galvojumu.

Iepriekš izklāstītā prakse ir jāpiemēro arī secīgas tiesību un pienākumu nodošanas gadījumā.

###### Kura muitas dienesta kompetencē ietilpst tiesību un pienākumu nodošanas pieteikums? (sk. 4. aili iepriekšējā tabulā)

*IP, OP, E-U* un *TA* procedūrās atļaujas turētājs un procedūras izmantotājs parasti ir viena un tā pati persona. Tāpēc tiesību un pienākumu nodošanas pieteikums ir jāiesniedz tajā muitas dienestā, kurš ir izdevis atļauju izmantot *IP*, *OP*, *E-U* un *TA* procedūru.

Uzglabāšanā muitas noliktavā uzņēmēji parasti ir vairāk nošķirti, tāpēc procedūras izmantotājs var nezināt to, kur atrodas izsniedzējs muitas dienests (vai pat uzraugošā iestāde). Šādos gadījumos kompetentais muitas dienests būtu piemērošanas muitas iestāde.

###### Kā tiesību un pienākumu nodošana darbotos saistībā ar ievešanas pārstrādei *EX/IM* un *INF5* procedūrām?

Vispāratzīts, ka šajā saistībā var rasties sarežģījumi darbības izpildes laika dēļ.

Procedūras izmantotājs ir arī atļaujas turētājs (tirgotājs A). Līdz ar to tirgotājam A ir tiesības deklarēt (imports) preces *IP* procedūrai, taču nav pienākuma maksāt nodokli muitas statusa maiņas dēļ. Tiesības importēt preces “bez nodokļa” var nodot tirgotājam B. *INF5* tiek aizpildīts, un muitas dienesti to apstiprina.

Pēc tam tirgotājs B var deklarēt preces *IP* procedūrai un laist šīs preces ES tirgū, nesamaksājot nodokli. Tika uzskatīts, ka tas, ka pārņemšana notiek pirms preču deklarēšanas *IP* procedūrai, neietekmē tiesību un pienākumu nodošanas principu. Tika panākta vienošanās par to, ka atļaujas turētājam (tirgotājam A) ir jāiesniedz tiesību un pienākumu nodošanas pieteikums pirms pārstrādes produktu izvešanas *IP EX/IM* procedūrā.

Visnotaļ bieži nākas konstatēt, ka aizstāto preču importētājs *INF5* procesā mainās. Šādā gadījumā ir nepieciešama otra tiesību un pienākumu nodošana. Tirgotājs B pieprasītu izsniedzējā muitas iestādē tiesību un pienākumu nodošanu tirgotājam C. *INF5* tiktu grozīta. Arī tirgotāja A atļaujā būtu nepieciešams grozījums, lai atspoguļotu izmaiņas (tostarp jebkādas ar piemērošanas muitas iestādi saistītas izmaiņas).

###### Vai tiesību un pienākumu nodošana ir iespējama starp (piemēram) uzglabāšanu muitas noliktavā un ievešanu pārstrādei?

Šāda nodošana nav iespējama.

###### Kam ir pienākums iesniegt izpildes dokumentu pēc tiesību un pienākumu nodošanas?

Atļaujas turētājam.

###### Kuras galapatēriņa procedūras izmantotāja tiesības un pienākumus var nodot, piemērojot tiesību un pienākumu nodošanu?

Procedūras izmantotāja tiesības:

* + izmantot preces;
	+ pārvietot preces;
	+ eksportēt un izmantot muitas parāda dzēšanu (sk. SMK 124. panta 1. punktu).

|  |
| --- |
| Piemērs. Precei A ir parasta ievedmuitas nodokļa likme (10 %) un samazināta likme (4 %). Ja prece netiek izmantota paredzētajam galapatēriņam, rodas muitas parāds samazinātas likmes un parastās ievedmuitas nodokļa likmes starpības apmērā. Ja tomēr preces tiek eksportētas ar muitas dienestu apstiprinājumu, parāds tiek dzēsts. |

Procedūras izmantotāja pienākumi:

* + izmantot preces paredzētajam galapatēriņam procedūras noslēgšanas laikposmā;
	+ veikt uzskaiti;
	+ nodrošināt preču pieejamību muitas uzraudzībai;
	+ maksāt ievedmuitas nodokli, ja radies muitas parāds atbilstīgi SMK 79. pantam.

Tiesību un pienākumu nodošanas nosacījumi:

* + nepieciešams muitas apstiprinājums / labvēlīgs lēmums galapatēriņa atļaujā DA A pielikumā / datu elementā 8/8 vai atsevišķā lēmumā, ja tiesību un pienākumu nodošanas pieprasījums tika iesniegts pēc galapatēriņa atļaujas izsniegšanas ar preču izlaišanu attiecīgajai procedūrai (ĪA 262. pants);
* tiesību un pienākumu nodevējam ir jāinformē pārņēmējs par precēm, uz kurām attiecas tiesību un pienākumu nodošana, un saskaņā ar labāko praksi ir ieteicams sniegt turpmāk minētos datu elementus (piemēram, tirdzniecības dokumentācijā):
	+ tiesību un pienākumu nodevēja un pārņēmēja *EORI* numurs vai nosaukums un adrese;
	+ galapatēriņa atļaujas numurs un norāde “galapatēriņa tiesību un pienākumu nodošana” [“*end use TORO*”];
	+ iepakojumi un preču apraksts;
	+ marķējumi un preču numuri;
	+ *Taric* kods;
	+ bruto svars;
	+ neto svars;
	+ galapatēriņa muitas deklarācijas *MRN*;
	+ papildu mērvienības;
	+ *SCO* (uzraudzības muitas iestāde) un, ja nepieciešams, jebkāda cita kompetentā muitas iestāde;
* tiesību un pienākumu nodevējam ir jāinformē pārņēmējs par datumu, līdz kuram jānoslēdz procedūra;
* tiesību un pienākumu nodevējam un pārņēmējam savos reģistros jānorāda informācija par tiesību un pienākumu nodošanas datumu un laiku;
* pārņēmējam ir jāsniedz informācija tiesību un pienākumu nodevējam par procedūras noslēgšanu. Kompetentajam muitas dienestam ir jānosaka laikposms, kurā šāda informācija ir jāsniedz, ņemot vērā to, ka izpildes dokuments ir jāiesniedz uzraugošajā muitas iestādē 30 dienu laikā pēc noslēgšanas laikposma beigām.

###### Vai gadījumā, ja iesaistītas vairākas dalībvalstis, ir nepieciešama apspriešanās procedūra?

Jā. Dalībvalstij, kurā atrodas pārņēmējs, ir jāspēj pārbaudīt, vai pārņēmējs izmanto preces vienīgi saskaņā ar konkrēto galapatēriņu, un neatbilstības gadījumā piemērot ievedmuitas nodokļus.

###### Vai attiecībā uz līdzvērtīgām precēm, kas izmantotas galapatēriņa procedūrā, var piemērot tiesību un pienākumu nodošanu?

Nē, jo tiesību un pienākumu nodošanu var piemērot vienīgi attiecībā uz precēm, kam piemērota galapatēriņa procedūra.

###### Papildu norādījumi

Kas attiecas uz apspriešanas procedūru, ĪA 260. pants jāpiemēro *mutatis mutandis*.

###### Vai pastāv kāda alternatīva tiesību un pienākumu nodošanai, ko varētu piemērot galapatēriņa gadījumā?

Uzņēmējiem, kas importē preces, lai pārdotu tās patērētājiem, alternatīva tiesību un pienākumu nodošanai varētu būt preču turēšana pagaidu uzglabāšanā vai sākotnēja uzglabāšanas muitas noliktavā procedūras piemērošana un tai sekojošas galapatēriņa procedūras piemērošana.

###### Vai pastāv kāda alternatīva tiesību un pienākumu nodošanai, ko varētu piemērot citas īpašas procedūras gadījumā, kas nav galapatēriņa procedūra?

Jā, tiesību un pienākumu nodošana izmantošana nav nepieciešama, ja precēm tiek sekojoši piemērota muitas procedūra, jo preces, kam piemērotas īpašas procedūras, izņemot galapatēriņa procedūru vai izvešanas pārstrādei procedūru, ir ārpussavienības preces, kuras nav brīvā apgrozībā Savienībā. Tāpēc attiecībā uz šīm precēm ir iespējams iesniegt vēl vienu/sekojošu muitas deklarāciju par to pašu procedūru vai par citu procedūru.

###### Vai ir pieejama kāda veidlapa/paraugs, ko varētu izmantot tiesību un pienākumu nodošanas vajadzībām?

Jā, tiesību un pienākumu nodošanas vajadzībām var izmantot turpmāko paraugu.

#### Tiesību un pienākumu nodošana (*TORO*) saskaņā ar SMK 218. pantu

Piezīmes.

Parauga izkārtojums nav saistošs. Tomēr parauga izmantošanas gadījumā nedrīkst mainīt kārtas numurus un attiecīgo tekstu.

Paraugs jāizdod elektroniski.

Paraugu var izmantot vienīgi tad, ja kompetentais muitas dienests ir atļāvis veikt tiesību un pienākumu nodošanu saskaņā ar ĪA 266. pantu.

Paraugs ir jāizmanto divos eksemplāros, un pārņēmējam jānosūta viens eksemplārs tiesību un pienākumu nodevējam pēc tam, kad pārņēmējs ir aizpildījis 21. aili.

#### Tiesību un pienākumu nodošana saskaņā ar SMK 218. pantu

|  |  |  |  |
| --- | --- | --- | --- |
| **1.** | **Muitas dienesti ir atļāvuši veikt tiesību un pienākumu nodošanu****Norādiet attiecīgā lēmuma numuru** | **Vieta un datums** | **Tiesību un pienākumu nodevēja paraksts vai elektroniska autentifikācija** |

###### Iesaistītās personas

|  |  |  |
| --- | --- | --- |
| **2.** | **Tiesību un pienākumu nodevēja *EORI* numurs vai nosaukums un adrese** |  |
| **3.** | **Pārņēmēja *EORI* numurs vai nosaukums un adrese** |  |
| **4.** | **Uzraugošā muitas iestāde** |  |

**Informācija par precēm, attiecībā uz kurām tiek veikta tiesību un pienākumu nodošana**

|  |  |  |
| --- | --- | --- |
| **5.** | **Tās muitas deklarācijas *MRN*, ar kuru precēm tiek piemērota īpašā procedūra** |  |
| **6.** | ***Taric* kods** |  |
| **7.** | **Iepakojumi un preču apraksts** |  |
| **8.** | **Marķējumi un preču numuri** |  |
| **9.** | **Bruto svars** |  |
| **10.** | **Neto svars** |  |
| **11.** | **Attiecīgā gadījumā, papildu mērvienības** |  |
| **12.** | **Datums, līdz kuram ir jānoslēdz īpašā procedūra** |  |
| **13.** | **Laikposms, kurā pārņēmējam ir jāsniedz informācija tiesību un pienākumu nodevējam par īpašās procedūras noslēgšanu** |  |
| **14.** | **Tiesību un pienākumu nodošanas datums un laiks** |  |
| **15.** | **Pārņēmējs apstiprina tiesību un pienākumu nodošanu** | **Vieta un datums** | **Pārņēmēja paraksts vai elektroniska autentifikācija** |
| **16.** | **Datums, kad tika noslēgta īpašā procedūra** |  |
| **17.** | **Datums, kad tiesību un pienākumu nodevējs tika informēts par īpašās procedūras noslēgšanu** |  |
| **18.** | **Pārņēmēja apstiprinājums, ka tiesību un pienākumu nodevējs ir informēts par īpašās procedūras noslēgšanu** | **Vieta un datums****Pārņēmēja paraksts vai elektroniska autentifikācija** |
| **19.** | **Attiecīgā gadījumā, papildu informācija** |  |

IV pielikums

**Preču pārvietošana**

**SMK 219. panta darbības joma un būtiskie *COM* tiesību akti**

***SMK* 219. pants. Preču pārvietošana**

SMK 219. pants paredz, ka jābūt preču fiziskai pārvietošanai, kas nozīmē preču pārvietošanu no vienas vietas uz otru Savienības muitas teritorijā. Šāds gadījums ne vienmēr pastāv, kad tiek atļauta tiesību un pienākumu nodošana. SMK 219. panta vispārējais mērķis ir iespējami samazināt ārējā tranzīta procedūras izmantošanu.

###### DA 179. panta 1. punkta darbības joma

Atsauce uz **DA 178. panta 1. punkta e) apakšpunktu** (uzskaite) ir ļoti svarīga pārvietošanas procedūrai. Ja netiek nodrošināta precīza uzskaite, jo īpaši, ja nav reģistrēta “preču pārvietošanas vieta un dati”, paredzētā pārvietošanas procedūra nevarētu būt piemērojama. Būtiska nozīme ir arī norādei “bez jebkādām papildu muitas formalitātēm”, jo tā ir faktiski noteikusi procedūru.

###### Preču pārvietošana pagaidu ievešanas procedūrā

Visus *TA* preču pārvietojumus var veikt saskaņā ar **DA 179. panta 1. punktu**. Uzskaite ir jāveic vienīgi tad, ja to pieprasa muitas dienesti.

###### DA 179. panta 2. punkta darbības joma

Lai varētu veikt pārvietošanu (šā panta darbības jomā), precēm ir jābūt deklarētām izvešanai pārstrādei. Pārstrādes produktus un preces, kas ievestas atpakaļ tādā pašā stāvoklī, kādā tās tika izvestas izvešanas pārstrādei procedūrā, nedrīkst atļaut pārvietot atbilstīgi SMK 219. pantam, taču var izmantot ārējā tranzīta procedūru.

###### Izvešanas pārstrādei preču pārvietošana no piemērošanas muitas iestādes uz izvešanas muitas iestādi

**SMK 269. panta 2. punkta a) apakšpunkts** skaidri nosaka, ka attiecībā uz *OP* precēm nepiemēro eksporta procedūru. Saskaņā ar **ĪA 267. panta 2. punktu** izvešanas pārstrādei procedūrā var pārvietot preces, kuras atbilst eksporta formalitātēm, taču kurām netiek piemērota eksporta procedūra.

###### Citu preču pārvietošana no piemērošanas iestādes uz izvešanas iestādi, kas nav galapatēriņa preces un *OP* preces

Piemērojams **SMK 158.–195. pants** (saskaņā ar **DA 179. panta 2. punktu**). Nav iespējama ārpussavienības preču izvešana pārstrādei saskaņā ar **SMK 259. panta 1. punktu**, taču tā ir iespējama **SMK 258. pantā** minētās pagaidu atpakaļizvešanas gadījumā. Pagaidu atpakaļizvešana turpmākai pārstrādei ir iespējama ar muitas procedūras kodu “2151”, un izvešanas pārstrādei atļauja nav nepieciešama.

###### DA 179. panta 3. punkta darbības joma

Lai paskaidrotu šo punktu, sagatavoti turpmākie piemēri, kas atspoguļo pārvietošanas procedūru.

###### 1. piemērs. DA 179. panta 3. punkta a) apakšpunkts

Pārvietošana no vienas uzglabāšanas vietas uz otru uzglabāšanas vietu, abām uzglabāšanas vietām esot norādītām vienā atļaujā (uzglabāšana muitas noliktavā).

Apstiprināts šāds piemērs:

|  |
| --- |
| **1. uzglabāšanas vieta (*CW*), pamatojoties uz atļauju A** |



Pārvietošana notiek saskaņā ar 179. panta 3. punkta a) apakšpunktu.

|  |
| --- |
| **2. uzglabāšanas vieta (*CW*), pamatojoties uz atļauju A** |

Lai nodrošinātu noteiktību, noteikts 30 dienu termiņš pārvietošanas pabeigšanai. Ja pārvietošana netiek pabeigta minētajā termiņā, rodas muitas parāds saskaņā ar SMK 79. pantu. Reģistros ir jābūt skaidri norādītai precīzai preču atrašanās vietai (sk. DA 178. panta 1. punkta e) apakšpunktu).

###### 2. piemērs. DA 179. panta 3. punkta c) apakšpunkts

c) No uzglabāšanas vietām līdz izvešanas muitas iestādei vai jebkurai tādai muitas iestādei, kura norādīta Kodeksa 211. panta 1. punktā minētajā īpašās procedūras atļaujā un kurai ir tiesības izlaist preces nākamajai muitas procedūrai vai saņemt reeksporta deklarāciju, lai pabeigtu īpašās procedūras.

|  |  |  |
| --- | --- | --- |
| **Tirgotājs A**Muitas noliktava |  | **Tirgotājs B**Ievešana pārstrādei |

Ja plānots, ka, veicot pārvietošanu, tiks noslēgta procedūra, atļaujā jānorāda noslēgšanas muitas iestāde. Noslēgšanas muitas iestādei ir jābūt tirgotāja B atļaujā norādītajai piemērošanas muitas iestādei.

###### Preču pārvietošana uzglabāšanā iepriekšējā “E tipa” muitas noliktavā

Lai arī “E tipa” noliktavas nav paredzētas SMK, tomēr **SMK 240. panta 1. punktā**

ir atļauta ārpussavienības preču glabāšana “jebkurā citā vietā”.

###### Galapatēriņa preču eksports

Kā apstrādāt galapatēriņa preču eksportu gadījumā, kad 1) galapatēriņš jau ir noslēgts, izmantojot preces paredzētajā veidā, un 2) kad galapatēriņš vēl nav noslēgts.

Nolemts, ka 1. gadījumā preces ir brīvā, ar nosacījumiem neierobežotā apgrozībā, ja vien ir ievērotas pareizas noslēgšanas procedūras, un ka piemērojami parastie eksporta noteikumi. Svarīgs rīks būtu izpildes dokuments, jo īpaši dokumenti/informācija par noslēgšanu un to, ka preces ir nodotas paredzētajam galapatēriņam (sk. DA 175. panta 3. punktu).

Kas attiecas uz 2. gadījumu, galapatēriņa procedūru var noslēgt, izvedot preces no Savienības muitas teritorijas pirms to nodošanas galapatēriņam, kuru paredz tarifs. Šāds eksports ir jāapstiprina muitai saskaņā ar SMK 124. panta 1. punkta i) apakšpunktu.

DA 179. panta 1. punkts ļauj pārvietot preces uz izvešanas muitas iestādi, nekārtojot formalitātes, taču piemērojot uzskaites veikšanas prasības. Jāiesniedz SMK 269. panta 3. punktā minētā eksporta muitas deklarācija, taču precēm netiek piemērota eksporta procedūra; tās tiek paturētas galapatēriņa procedūrā līdz brīdim, kad tiek apstiprināta izvešana no Savienības muitas teritorijas (sk. ĪA 267. panta 5. punktu).

###### Papildu apsvērumi attiecībā uz preču pārvietošanu

1. **Pārvietošanas uzskaite**

Pārvietošana uz II tipa muitas noliktavu no I tipa muitas noliktavas (no B uz A atbilstīgi iepriekšējiem KMK īstenošanas noteikumiem) būtu iespējama, jo **SMK 214. panta 1. punkts** ļauj pieprasīt uzskaites datus no jebkuras personas, kura iesaistīta muitas darbībās, tostarp no procedūras izmantotāja, ja tas veic pārvietošanu. Turklāt **SMK 242. pantā** skaidri noteikti atļaujas turētāja un procedūras izmantotāja pienākumi.

###### Preču pārvietošana centralizētas muitošanas gadījumā

Parasti preču fiziska uzrādīšana un visas dokumentācijas iesniegšana notiek vienā un tajā pašā vietā. Centralizētas muitošanas gadījumā deklarāciju var iesniegt Briselē, bet preces fiziski uzrādīt Antverpenē, kur tās tiek izlaistas (piemēram) ievešanai pārstrādei. Šādos apstākļos preces var pārvietot no pārstrādes vietas bez muitas formalitāšu izpildes, taču pārvietošanai ir jābūt atspoguļotai tirgotāja reģistros. Sk. DA 179. panta 1. punktu.

###### Preču pārvietošana pēc atļaujas saņemšanas, pamatojoties uz muitas deklarāciju (sk. DA 163. pantu un ĪA 262. pantu)

Noteikts, ka gadījumā, ja tiek saņemta šāda atļauja, preces var pārvietot uz pārstrādes vai izmantošanas vietu atbilstīgi DA 179. panta 1. punktam – bez muitas formalitātēm, taču ar atspoguļojumu reģistros. *TA* gadījumā uzskaite ir jāveic vienīgi tad, ja to pieprasa muitas dienesti. Tas neietekmēs atļaujas, kas skar vairākas dalībvalstis, jo šo metodi nevar izmantot šādu atļauju saņemšanai. Izņemot *TA* gadījumu, vienmēr ir nepieciešams *TDA* 12. pielikumam vai DA A pielikumam atbilstošs pieteikums/atļauja (sk. DA 163. panta 2. punkta d) apakšpunktu).

###### Nepabeigta pārvietošana

Tika apspriests šāds gadījums.

Preces pārvieto no muitas noliktavas Nīderlandē uz izvešanas iestādi Vācijā. Preces tiek pārvietotas atbilstīgi DA **179. panta 3. punktam**, reeksporta deklarācijai esot iesniegtai Nīderlandē. Preces netiek izvestas no Savienības 30 dienu laikā.

Rodas muitas parāds (SMK 79. pants) atbilstīgi **SMK 87. panta 1. punktam** vietā, kur tika iesniegta reeksporta deklarācija.

###### Brīvās zonas

Apspriedēs noteikts, ka SMK 219. pants liedz pārvietot preces starp dažādām brīvajām zonām un ka preces drīkst pārvietot vienīgi konkrētā brīvajā zonā, kurā preces ir ievietotas. Tāpēc tranzīts ir vienīgā iespēja.

#### Preču pārvietošana. Piemēri

*(Sk. nākamo lappusi)*

###### 1. piemērs. Atļauja, kura skar vairākas dalībvalstis, bez iepriekšējas apspriešanas

Apspriests un apstiprināts šāds piemērs.



###### Atļauja, kura skar vairākas dalībvalstis. Nepieciešama apspriešana

Apspriešana atkarīga no apstākļiem. Piemēram, ja ir izsniegta atļauja uzglabāt preces abās dalībvalstīs, tad nepieciešama apspriešana. Ja tomēr atļauja attiecas vienīgi uz preču pārvietošanu, iepriekšēja apspriešana nav nepieciešama, lai arī vienmēr ir ieteicams nodrošināt, ka muitas dienesti citās dalībvalstīs ir informēti par notiekošo, lai novērstu sarežģījumu rašanos.

2. piemērs. Pārvietošana galapatēriņam bez muitas formalitāšu kārtošanas: starptautiskam uzņēmumam ir vairāki meitasuzņēmumi dažādās dalībvalstīs.



|  |
| --- |
| Tā nav tiesību un pienākumu nodošana, bet gan preču pārvietošana, pamatojoties uz vairākās dalībvalstīs derīgu galapatēriņa atļauju. Muitas formalitātes nav nepieciešamas, vienīgi reģistros jābūt sniegtai informācijai par preču atrašanās vietu un citai informācijai par šādu pārvietošanu (sk. DA 178. panta 1. punkta e) apakšpunktu). Muitas uzraudzību veic viena muitas iestāde atbilstīgi tam, kā norādīts atļaujā. Uzņēmums A ir atbildīgs par galapatēriņa procedūru. |

##### 3. piemērs. Pārvietošana galapatēriņam ar muitas formalitāšu kārtošanu vai bez tās: nesaistīti uzņēmumi dažādās dalībvalstīs.



|  |
| --- |
| Tā kā preces paredzēts nodot galapatēriņam dalībvalstī B, C un D, nepieciešama galapatēriņa atļauja, kas ir derīga vairāk nekā vienā dalībvalstī. Uzņēmuma A atļauja ir derīga tikai vienā dalībvalstī A. Līdz ar to preču pārvietošana partneriem dalībvalstī B, C un D nav atļauta. Ja tomēr uzņēmuma A galapatēriņa atļauja tiek grozīta un kļūst derīga dalībvalstī B, C un D, pārvietošana ir atļauta atbilstīgi tam, kā izklāstīts 1. piemērā. Uzņēmums A ir atbildīgs par galapatēriņa procedūru. |

V pielikums

**Tiesību un pienākumu nodošana un preču pārvietošana**

###### Praktiski gadījumi, kuri var pastāvēt saistībā ar tiesību un pienākumu nodošanu un preču pārvietošanu

**1. gadījums. Zivis galapatēriņa procedūrā**

Pamatscenārijā atļaujas turētājs bija zivju tirdzniecības starpnieks, kurš deklarēja krājumus galapatēriņam. Atļaujas turētājs neplāno pats veikt pārstrādi, bet gan nodod preces pārstrādātājam, kurš konservē zivis un realizē pārstrādes produkciju vietējā tirgū.

Šajā gadījumā pastāv divas iespējas.

* 1. Zivis paliek atļaujas turētāja kontrolē. Konservu ražotājs tiks norādīts atļaujā kā pārstrādātājs, un preču pārvietošana no atļaujas turētāja pārstrādātājam ietilps **DA 179. panta 1. punkta** darbības jomā.
	2. Atļaujas turētājs nodod tiesības un pienākumus pārstrādātājam atbilstīgi **SMK 218. pantam** ar preču pārvietošanu vai bez tās. Pārvietošanas gadījumā tā ietilptu **DA 179. panta 1. punkta** darbības jomā.

##### 2. gadījums. Pārvietošana galapatēriņam bez muitas formalitāšu kārtošanas apvienojumā ar tiesību un pienākumu nodošanu



|  |
| --- |
| Šis ir SMK 219. pantam atbilstošas preču pārvietošanas un SMK 218. pantam atbilstošas tiesību un pienākumu nodošanas apvienojums. Lai veiktu tiesību un pienākumu nodošanu, uzņēmums A var izmantot šo vadlīniju III pielikumā noteikto paraugu.Šajā piemērā tiesību un pienākumu nodošana notiek, kad preces tiek ievestas pārstrādātāja telpās. Tomēr tiesību un pienākumu nodošana var notikt arī agrāk, piemēram, kad uzņēmums A nodod svaigas zivis pārstrādātājam uzņēmuma A telpās. |

# VI pielikums

#### Ievešana pārstrādei

##### Līdzvērtīgu preču izmantošana atbilstīgi Savienības Muitas kodeksam

###### Šā dokumenta mērķis un priekšvēsture

Juridisks birojs lūdza Komisiju sniegt skaidrojumu par līdzvērtīgu preču izmantošanu saskaņā ar Savienības Muitas kodeksu. Juridiskais birojs uzskatīja, ka jaunie noteikumi ir problemātiski un lūdza grozīt ar SMK saistītos *COM* tiesību aktus, lai nodrošinātu iespēju veikt noteiktu darījumdarbību tā, kā tas ir iespējams saskaņā ar pašreizējo tiesisko regulējumu.

Uzmanība tika veltīta galvenokārt DA 169. panta 2. punktam.

*169. pants*

Līdzvērtīgu preču izmantošanas atļauja

(Kodeksa 223. panta 1., 2. punkts un 3. punkta c) apakšpunkts)

*2.* *Kodeksa 223. panta 1. punkta pirmajā daļā minēto līdzvērtīgo preču izmantošanas atļauju nepiešķir, ja precēm, kurām piemēro īpašo procedūru, būtu piemērojams pagaidu vai galīgs antidempinga maksājums, kompensācijas maksājums, aizsardzības maksājums vai papildu maksājums, kas saistīts ar koncesiju apturēšanu, gadījumā, ja preces tiktu deklarētas laišanai brīvā apgrozībā.*

SMK *223. pants*

*Līdzvērtīgas preces*

1. *Līdzvērtīgas preces ir Savienības preces, ko uzglabā, izmanto vai pārstrādā to preču vietā, kurām piemērota īpaša procedūra.*

*Izvešanas pārstrādei procedūras gadījumā līdzvērtīgas preces ir ārpussavienības preces, ko pārstrādā to Savienības preču vietā, kurām piemērota izvešanas pārstrādei procedūra.*

*Ja vien nav paredzēts citādi, līdzvērtīgām precēm ir tāds pats astoņciparu Kombinētās nomenklatūras kods, tāda pati tirdznieciskā kvalitāte un tādas pašas tehniskās īpašības kā precēm, ko tās aizstāj.*

Tika norādīts, ka DA 169. panta 2. punkts nelabvēlīgi ietekmētu darījumdarbību ES, jo būtu liegts eksportēt ES izejmateriālus, ko izmanto kā līdzvērtīgas preces pārstrādes produktu veidā, un importēt ES atbilstīgu daudzumu ar nodokli neapliekamu ārpussavienības izejmateriālu.

###### Jaunā ierobežojuma tiesiskie aspekti un pamatojums

ĪA *269. pants*

Līdzvērtīgo preču statuss

(Kodeksa 223. pants)

1. *Ievešanas pārstrādei gadījumā līdzvērtīgās preces un no tām iegūtie pārstrādātie produkti kļūst par ārpussavienības precēm un preces, kuras tie aizstāj, kļūst par Savienības precēm to izlaišanas laikā turpmākai muitas procedūrai, noslēdzot procedūru, vai laikā, kad pārstrādātie produkti ir izvesti no Savienības muitas teritorijas.*

*Tomēr, ja preces, kurām piemēro procedūru “ievešana pārstrādei”, tiek laistas tirgū, pirms procedūra ir noslēgta, to statuss mainās laikā, kad tās tiek laistas tirgū. Izņēmuma gadījumos, ja paredzams, ka līdzvērtīgās preces nebūs pieejamas laikā, kad preces tiks laistas tirgū, muitas dienesti pēc procedūras izmantotāja pieprasījuma var atļaut, ka līdzvērtīgās preces ir pieejamas vēlāk – muitas dienestu nosakāmā pieņemamā periodā.*

1. *Tādu pārstrādātu produktu iepriekšēja eksporta gadījumā, kuriem piemēro procedūru “ievešana pārstrādei”, līdzvērtīgās preces un no tām iegūtie pārstrādātie produkti kļūst par ārpussavienības precēm ar atpakaļejošu spēku to izlaišanas laikā eksporta procedūrai, ja ievedamajām precēm piemēro minēto procedūru.*

*Ja ievedamajām precēm piemēro procedūru “ievešana pārstrādei”, vienlaikus tās kļūst par Savienības precēm.*

DA 169. panta 2. punktā noteiktā ierobežojuma mērķis ir nodrošināt ES tirdzniecības aizsardzības instrumentu efektivitāti [(Eiropas Savienības](https://en.wikipedia.org/wiki/European_Union) [antidempinga,](https://en.wikipedia.org/wiki/Dumping_%28pricing_policy%29) anti[subsidēšanas](https://en.wikipedia.org/wiki/Subsidy) vai [aizsardzības](https://en.wikipedia.org/wiki/Safeguard) pasākumi).

Piemērs

Viena tonna Savienības preču A (līdzvērtīgas preces) tiek pārstrādāta divās tonnās pārstrādes produktu B, kas tiek eksportēti ievešanas pārstrādei *EX/IM* procedūrā.

Pēc tam tiek importēta viena tonna ārpussavienības preču A, un tām piemēro ievešanas pārstrādei procedūru. Brīdī, kad šādām precēm piemēro ievešanas pārstrādei procedūru, tās kļūst par Savienības precēm (ĪA 269. panta 3. punkta otrā daļa). Līdz ar to preces A ir brīvā apgrozībā un attiecībā uz tām vairs netiek piemērota muitas uzraudzība.

Ārpussavienības preces A tika laistas ES tirgū bez jebkāda ievedmuitas nodokļa summas maksājuma.

Kas attiecas uz *erga omnes* ievedmuitas nodokli, “nemaksāšana” nav problemātiska, jo ievešanas pārstrādei procedūras izmantošanai būtu jāveicina eksporta pasākumi ES, lai pārstrādes produktus varētu pārdot par konkurētspējīgāku cenu pasaules tirgū.

Tomēr šādu maksājumu neveikšana ir problemātiska gadījumā, ja uz ārpussavienības precēm A, kam paredzēts piemērot ievešanas pārstrādei procedūru, tiktu attiecināts provizorisks vai galīgs antidempinga, kompensācijas, aizsardzības maksājums vai papildu maksājums, kas saistīts ar koncesiju apturēšanu, ja preces būtu deklarētas laišanai brīvā apgrozībā. ES tirdzniecības aizsardzības instrumentu efektivitāte nav nodrošināta. Šī iemesla dēļ DA 169. panta 2. punkts liedz izmantot līdzvērtīgas preces šādās situācijās.

###### Praktiski risinājumi

Pašlaik darījumdarbību atbilstīgi SMK tiesiskajam regulējumam var veikt bez jebkādām izmaiņām. Tomēr gadījumā, ja rodas muitas parāds, jānodrošina antidempinga, kompensācijas un citu maksājumu veikšana, lai nemazinātu ES tirdzniecības aizsardzības instrumentu nozīmi.

SMK 86. panta 3. punktā tiek runāts par preču izcelsmi.

SMK *86. pants*

*3. Ja muitas parāds ir radies par pārstrādes produktiem ievešanas pārstrādei procedūrā, šādam parādam atbilstīgo ievedmuitas nodokļa summu pēc deklarētāja lūguma nosaka, pamatojoties uz to tarifa klasifikāciju, muitas vērtību, daudzumu, veidu un izcelsmi, kas precēm, kurām piemērota ievešanas pārstrādei procedūra, bija brīdī, kad tika pieņemta muitas deklarācija attiecībā uz minētajām precēm.*

###### Turpmāk sniegti divi piemēri, kas atspoguļo to, kā var veikt darījumdarbību ievešanas pārstrādei procedūrā bez līdzvērtīgu preču izmantošanas.

1. Neiepakotā veidā tiek uzglabātas 20 tonnas izejmateriālu A, kam jāpiemēro *erga omnes* ievedmuitas nodoklis un *ADD* (ja šie izejmateriāli deklarēti laišanai brīvā apgrozībā), 30 tonnas izejmateriālu A, kam jāpiemēro vienīgi *erga omnes* ievedmuitas nodoklis (ja šie izejmateriāli deklarēti laišanai brīvā apgrozībā), un 50 tonnas ES izejmateriālu A. Šie trīs veidu izejmateriāli tiek uzglabāti tvertnē, kas tiek izmantota kā uzglabāšanas vieta preču uzglabāšanai muitas noliktavā.

Attiecībā uz trīs veidu izejmateriāliem tiek nošķirta uzskaite saskaņā ar DA 177. pantu.

DA *177. pants*

Savienības preču un ārpussavienības preču uzglabāšana kopā vienā uzglabāšanas vietā

(Kodeksa 211. panta 1. punkts)

*Ja vienā muitas noliktavā uzglabā gan Savienības preces, gan ārpussavienības preces un ja konkrētu preču statusu jebkurā brīdī nav iespējams noteikt, vai ja tas būtu iespējams vien ar nesamērīgām izmaksām, tad Kodeksa 211. panta 1. punkta b) apakšpunktā minētajā atļaujā ietver nosacījumu, ka ikviens preču veids, muitas statuss un attiecīgā gadījumā ikviena preču izcelsme ir jānošķir preču uzskaitē.*

Visas 100 tonnas izejmateriāla A tiek pārstrādātas ievešanas pārstrādei procedūrā 200 tonnās pārstrādes produktu B. Ieguves norma ir 100 %. 100 tonnas pārstrādes produktu B tiek reeksportētas, bet otras 100 tonnas pārstrādes produktu tiek deklarētas laišanai brīvā apgrozībā. Deklarētājs pieprasa veikt ievedmuitas nodokļa aprēķinu saskaņā ar SMK 86. panta 3. punktu.

Tas nozīmē, ka *erga omnes* ievedmuitas nodoklis un *ADD* ir jāmaksā par 10 tonnām izejmateriālu A. Turklāt *erga omnes* ievedmuitas nodoklis ir piemērojams par 15 tonnām izejmateriālu A.

1. Neiepakotā veidā tiek uzglabātas 20 tonnas izejmateriālu A, kam jāpiemēro *erga omnes* ievedmuitas nodoklis un *ADD* (ja šie izejmateriāli deklarēti laišanai brīvā apgrozībā), 30 tonnas izejmateriālu A, kam jāpiemēro vienīgi *erga omnes* ievedmuitas nodoklis (ja šie izejmateriāli deklarēti laišanai brīvā apgrozībā), un 50 tonnas ES izejmateriālu A. Šie trīs veidu izejmateriāli tiek uzglabāti tvertnē, kas tiek izmantota kā uzglabāšanas vieta preču uzglabāšanai muitas noliktavā.

Attiecībā uz trīs veidu izejmateriāliem tiek nošķirta uzskaite saskaņā ar DA 177. pantu.

20 tonnām izejmateriālu A, kam jāpiemēro *erga omnes* ievedmuitas nodoklis un *ADD* (ja šie izejmateriāli deklarēti laišanai brīvā apgrozībā), tiek piemērota ievešanas pārstrādei procedūra, un šie izejmateriāli tiek pārstrādāti 40 tonnās pārstrādes produktu B, kas tiek reeksportēti. Ievedmuitas nodoklis nav piemērojams.

30 tonnām izejmateriālu A, kam jāpiemēro vienīgi *erga omnes* ievedmuitas nodoklis (ja šie izejmateriāli deklarēti laišanai brīvā apgrozībā), tiek piemērota ievešanas pārstrādei procedūra, un šie izejmateriāli tiek pārstrādāti 60 tonnās pārstrādes produktu. Pārstrādes produkti tiek deklarēti brīvai apgrozībai. Deklarētājs pieprasa veikt ievedmuitas nodokļa aprēķinu saskaņā ar SMK 86. panta 3. punktu.

Tas nozīmē, ka *erga omnes* ievedmuitas nodoklis ir jāmaksā par 30 tonnām izejmateriālu A.

50 tonnas ES izejmateriālu A tiek pārstrādāti 100 tonnās pārstrādes produktu, kuri tiek laisti ES tirgū bez muitas deklarācijas, jo produktiem ir Savienības statuss un tādēļ tie ir brīvā apgrozībā.

###### Turpmāk sniegts piemērs, kas atspoguļo to, kā var veikt darījumdarbību ievešanas pārstrādei procedūrā ar līdzvērtīgu preču izmantošanu.

1. Neiepakotā veidā tiek uzglabātas 20 tonnas izejmateriālu A, kam jāpiemēro *erga omnes* ievedmuitas nodoklis un *ADD* (ja šie izejmateriāli deklarēti laišanai brīvā apgrozībā), 30 tonnas izejmateriālu A, kam jāpiemēro vienīgi *erga omnes* ievedmuitas nodoklis (ja šie izejmateriāli deklarēti laišanai brīvā apgrozībā), 30 tonnas līdzvērtīgu preču un 20 tonnas Savienības izejmateriālu A. Šie četru veidu izejmateriāli tiek uzglabāti tvertnē, kas netiek izmantota kā uzglabāšanas vieta preču uzglabāšanai muitas noliktavā.

Attiecībā uz četru veidu izejmateriāliem A tiek veikta uzskaites nošķiršana saskaņā ar ĪA 268. panta 2. punktu.

ĪA *268. pants*

Līdzvērtīgu preču izmantošanas formalitātes

**(Kodeksa 223. pants)**

* 1. *Uz līdzvērtīgu preču izmantošanu neattiecas formalitātes, kuras jākārto, lai piemērotu precēm īpašo procedūru.*
	2. *Līdzvērtīgas preces var uzglabāt kopā ar Savienības precēm vai ārpussavienības precēm. Šādos gadījumos muitas dienesti var izstrādāt konkrētas metodes, lai noteiktu līdzvērtīgās preces ar mērķi nošķirt tās no pārējām Savienības precēm vai ārpussavienības precēm.*

*Ja nav iespējams noteikt katru preču veidu vai ja tas ir iespējams vien ar nesamērīgām izmaksām, tad grāmatvedības uzskaitē nošķir katru preču veidu, muitas statusu un vajadzības gadījumā – preču izcelsmi.*

20 tonnas izejmateriālu A, kam jāpiemēro *erga omnes* ievedmuitas nodoklis un *ADD* (ja šie izejmateriāli tiktu deklarēti laišanai brīvā apgrozībā), tiek pārstrādātas, 30 tonnas līdzvērtīgu preču tiek pārstrādātas tādu 30 tonnu izejmateriālu A vietā, kam jāpiemēro vienīgi *erga omnes* ievedmuitas nodoklis (ja šie izejmateriāli tiktu deklarēti laišanai brīvā apgrozībā), un 20 tonnas ES izejmateriālu A tiek pārstrādātas kopumā 140 tonnās pārstrādes produktu B. Ieguves norma ir 100 %. 70 tonnas pārstrādes produktu B tiek reeksportētas, bet otras 70 tonnas pārstrādes produktu tiek deklarētas laišanai brīvā apgrozībā. Deklarētājs pieprasa veikt ievedmuitas nodokļa aprēķinu saskaņā ar SMK 86. panta 3. punktu.

Tas nozīmē, ka *erga omnes* ievedmuitas nodoklis un *ADD* ir jāmaksā par 10 tonnām izejmateriālu A. *Erga omnes* ievedmuitas nodoklis ir piemērojams par 15 tonnām izejmateriālu A, kas tika izmantoti kā līdzvērtīgas preces un kam mainīts muitas statuss. 30 tonnām izejmateriālu A, kam jāpiemēro vienīgi *erga omnes* ievedmuitas nodoklis (ja šie izejmateriāli tiktu deklarēti laišanai brīvā apgrozībā), ir mainīts muitas statuss, un tie ir brīvā apgrozībā (sk. ĪA 269. pantu).

|  |  |
| --- | --- |
|  | Elektroniski parakstīts 15.07.2016. plkst. 13.49 (*UTC* +02) saskaņā ar Komisijas Lēmuma 2004/563 4.2. pantu (Elektronisko dokumentu derīgums). |

1. \* Šajās vadlīnijās nav apspriesti pilnvarojuma panti, jo tie nav būtiski muitas dienestiem. [↑](#footnote-ref-1)
2. 1 DA 163. panta 1. punkta e) apakšpunkts attiecas uz abiem gadījumiem, proti, gan to, kad aizstājējprodukti ir iepriekš importēti, gan to, kad aizstājējprodukti nav iepriekš importēti. [↑](#footnote-ref-2)
3. 2 Sk. DA 178. panta 4. punktu. [↑](#footnote-ref-3)
4. 3 Iesaistīto dalībvalstu augstākā PVN likme. [↑](#footnote-ref-4)
5. 4 Nodokļa likme (10 %) noteikta saskaņā ar ĪA 155. panta 3. punktu. [↑](#footnote-ref-5)
6. 5 Iesaistīto dalībvalstu augstākā PVN likme. [↑](#footnote-ref-6)